
ועדת החוקה, חוק ומשפט 
 07/02/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 553>
 מישיבת ועדת החוקה, חוק ומשפט 
 יום שלישי, י"ד בשבט התשע"ב (07 בפברואר 2012), שעה 9:00
<סדר היום:>
<הצעת חוק נציב תלונות הציבור על שופטים (תיקון מס' 2), התשע"א-2011>
נכחו:

<חברי הוועדה:> 
דוד רותם – היו"ר
יצחק הרצוג

אורי מקלב

<מוזמנים:> 
	מיכל רובינשטיין
	–
	שופטת, סגנית נשיאה בית משפט מחוזי ת"א, הנהלת בתי המשפט

	רחל ברקאי
	–
	שופטת, בית המשפט המחוזי באר שבע, הנהלת בתי המשפט

	אדם אבזך
	–
	יועמ"ש בתי הדין השרעיים

	פרץ סגל
	–
	ראש תחום, משרד המשפטים

	רונית זמיר
	–
	ממונה בכירה, נציבות תלונות הציבור על שופטים

	אילן רויטר
	–
	ממונה בכיר, נציבות תלונות הציבור על שופטים

	ברק לייזר
	–
	היועץ המשפטי מערכת בתי המשפט, הנהלת בתי המשפט

	ניבאל חסנין
	–
	העוזרת המשפטית למנהל בתי הדין השרעיים, משרד המשפטים

	גלעד סממה
	–
	עוזר שר המשפטים, משרד המשפטי

	מורן פרוינד
	–
	עו"ד, לשכה המשפטית, הנהלת בתי המשפט

	לירון בנית ששון
	–
	עו"ד, משרד המשפטים

	דינה צדוק
	–
	חקיקה ומחקר משפטי, כנסת

	מרדכי ורטהיימר
	–
	נציב שירות בתי הסוהר בדימוס

	דב אבן אור
	–
	יו"ר עמותת "שורת האזרחים"

	שני גולדברג
	–
	פעילת המשמר החברתי

	משה גורליק
	–
	דין צדק

	תמיר חג'ג'
	–
	פעיל המשמר החברתי

	יעל חיון
	–
	פעילת המשמר החברתי

	משה חזן
	–
	פעיל המשמר החברתי

	יהודה יוגד
	–
	פעיל המשמר החברתי


<ייעוץ משפטי:>
רות גורדין
<מנהלת הוועדה:>
דורית ואג
<רשם פרלמנטרי:>
רמי בן שמעון
<הצעת חוק נציב תלונות הציבור על שופטים (תיקון מס' 2), התשע"א-2011>
<היו"ר דוד רותם:>
בוקר טוב. 
<מיכל רובינשטיין:>
בוקר טוב, כבוד היושב-ראש. כבוד השופטת רחל ברקאי מבית המשפט המחוזי בבאר שבע.

<היו"ר דוד רותם:>
ממלאת מקום היושב-ראש. אני מצטער, אני קיבלתי מכתב מורדה אלשיך שאת תמלאי את מקומה.

<מיכל רובינשטיין:>
אני רק הצגתי אותה.

<היו"ר דוד רותם:>
אי אפשר שיהיו שני ממלאי מקום.

<יצחק הרצוג:>
היא ביקשה להציג את עמיתתה.

<מיכל רובינשטיין:>
זה מה שביקשתי.

<היו"ר דוד רותם:>
בסדר גמור. אין מהנציבות?

<יצחק הרצוג:>
הנציב לא הגיע?

<היו"ר דוד רותם:>
הנציב לא הגיע. 
<רונית זמיר:>
הוא התנצל.
<היו"ר דוד רותם:>
זה בסדר גמור, אין שום בעיה. נציגיו פה – זה די והותר. בישיבה הקודמת הצעתי לנציב להציג את החוק והוא אמר שמשרד המשפטים יציג את זה. שמעתי שיש עמדה או הרגשה כאילו לא נתתי לנציב - - - 
<רונית זמיר:>
לא ידוע לנו דבר כזה.

<היו"ר דוד רותם:>
כן, בבקשה, גברתי.
<רות גורדין:>
נחזור מעט לדיון הקודם כדי לראות כיצד התקדמנו בנושאים האלה ואילו תשובות יש לנו לשאלות שהוצגו. הדבר הראשון , נדמה לי, היה רשימה של ועדות במקום ההגדרה של תפקיד שיפוטי או מעין שיפוטי שאליו נתמנה לפי חוק. רצינו לשמוע את העמדה שלכם על הרשימה.

<רונית זמיר:>
חשבנו על הערות הוועדה והגענו למסקנה שהנוסח שהצענו קודם היה רחב מדי, במיוחד בגלל שהוא כלל תפקידים מעין שיפוטיים והחלטנו להגביל את זה לתפקידים שיפוטיים בלבד. בנוסף לכך, ההסכמה שלנו עם משרד המשפטים היא שזה יהיה גם תפקיד שיפוטי של שופט בקצבה, שאליו חובה למנות שופט או שופט בקצבה לפי החוק.
<היו"ר דוד רותם:>
זאת אומר שאתם תפקחו על יושב-ראש ועדת הבחירות המרכזית?

<רונית זמיר:>
לא, לא. ממש לא.

<היו"ר דוד רותם:>
ממש כן.

<רונית זמיר:>
לא – תן לי להשלים את המשפט – אין לנו שום כוונה כזאת. וגם אנחנו נקבע בתוספת רשימה של גופים שאם יושב-הראש שלהם יהיה שופט בקצבה – יהיה כפוף לביקורת הנציבות. כלומר, זה גם יותיר גמישות, כמו שחשבנו, ומצד שני גם תהיה אפשרות להוסיף או לגרוע מהרשימה. זה יגביר את הוודאות, כמו שאת ביקשת.
<היו"ר דוד רותם:>
מה תלונות אתם מקבלים בשנה?

<רונית זמיר:>
בין תשע מאות לאלף תלונות לשנה בממוצע בתשע השנים האחרונות.

<היו"ר דוד רותם:>
מה לכם ולשופטים בקצבה שממלאים תפקידים שיפוטיים? הם לא שופטים. אתם רוצים לפקח על השופטים. אני אתן לך דוגמה: אם את מדברת איתי על שופט בקצבה שממלא תפקיד שיפוטי – אני הגשתי הצעת חוק שיושב-ראש ועדת הבחירות המרכזית יוכל להיות שופט בדימוס של בית המשפט העליון. אתם רוצים לפקח עליו? לפי ההגדרה שלכם אתם תפקחו עליו.
<רונית זמיר:>
כמו שאמרתי קודם, אדוני, אנחנו הצענו לקבוע תוספת לחוק – שהשר יקבע אותה בהתייעצות עם הנציב, ואני מניחה שאדוני ירצה גם באישור ועדת החוקה.
<היו"ר דוד רותם:>
אני לא רוצה. יש לי מספיק עבודה. אני יושב פה חמישה ימים בשבוע הרבה שעות.

<יצחק הרצוג:>
יותר מדי שעות הוא יושב פה.

<היו"ר דוד רותם:>
את מבינה? את זה הוא אומר מהאופוזיציה.

<רונית זמיר:>
בתוספת כזאת, מן הסתם, לא נקבע שוועדת הבחירות המרכזית כגוף שיהיה כפוף לנציבות.

<היו"ר דוד רותם:>
למה לא? אם אתם אומרים שאתם צריכים לפקח על שופטים בקצבה שממלאים - - -

<רונית זמיר:>
רק כאלה שממלאים תפקידים שיפוטיים.

<היו"ר דוד רותם:>
זה תפקיד שיפוטי. יושב-ראש ועדת הבחירות המרכזית זה לא רק תפקיד שיפוטי, זה תפקיד שהחוק קובע שזה יהיה שופט של בית המשפט העליון. אז אתם, לפי ההגדרה שלכם, רוצים לפקח עליו. כן, פרץ.

<פרץ סגל:>
צריך לזכור שלפי ההצעה להגדיר את התנהגות שופט – מדובר לא רק על התנהגות על כס השיפוט אלא גם מחוץ לכס השיפוט. תפקידו כיושב-ראש ועדת הבחירות המרכזית לא יהיה גרוע, בוודאי, מאשר שהוא עושה מחוץ לכס השיפוט לחלוטין, ולכן נראה שכל תלונה שתבוא בקשר להתנהגותו במסגרת ועדת הבחירות המרכזית – גם היא תהיה בגדר הביקורת של נציב תלונות הציבור על שופטים, כי זה מחוץ לכס השיפוט.
<היו"ר דוד רותם:>
הוא כבר לא שופט. הוא בדימוס. מה אתה רוצה ממנו? כמה אתה חושב שאתה יכול לפקח על השופטים? עד מתי? יושב-ראש ועדת הבחירות המרכזית עוסק בעניינים של "שפיר ושליה" אמיתי, זאת אומרת, הוא מתעסק בעניינים פוליטיים כל היום. על כל דבר כזה תוגש נגדו תלונה ואתם תשבו ותפקחו עליו. לא רוצה. אני בשום פנים לא אתן לכם לפקח עליו.

<יצחק הרצוג:>
אני מסכים עם היושב-ראש במאה אחוז. זה התרגיל הקלאסי. אם רוצים "לתקוע" מישהו שלא מוצא חן בעיני מישהו – זה מה שיהיה.

<פרץ סגל:>
השאלה שלי היא כזאת: האם המשמעות של הדברים היא שגם שופט מכהן – הרי החוק שאתה הצעת לא יאמר שרק שופט בקצבה ימלא את התפקיד המצב החוקי היום זה שופט מכהן – האם תרצה שגם שופט במקרה כזה לא יהיה נתון לביקורת נציב תלונות הציבור על השופטים?

<יצחק הרצוג:>
לא. כבר אמרנו שלא ואנחנו אנשים סבירים.

<היו"ר דוד רותם:>
אם אתה שואל אותי, אני חושב שעל שופט שמכהן כיושב-ראש ועדת הבחירות, אם מגיעה תלונה על תפקידו כיושב-ראש ועדת הבחירות – הנציב לא אמור להתערב בזה. הוא צריך לאומר: זה תפקיד על פי חוק, הוא ממלא תפקידו מכוח חוק אחר וזה לא תפקידי.

<יצחק הרצוג:>
אבל בוועדת ערר הוא מתפקד כשופט.
<היו"ר דוד רותם:>
אני בכוונה מדבר על יושב-ראש ועדת הבחירות.

<יצחק הרצוג:>
אני חושב שזה חריג. ועדת הבחירות היא חריג. נכון להחריג את זה.

<היו"ר דוד רותם:>
היא צריכה להיות חריג.

<אילן רויטר:>
לכן אדוני אנחנו דיברנו על תוספת. בתוספת תהיה רשימה שבה ייקבעו בדיוק אלו גופים כן ואלו לא. אתן לאדוני דוגמה אחרת - - -

<היו"ר דוד רותם:>
אל תיתן לי דוגמה. אני אגיד לך למה זה לא מוצא חן בעיני: היום אני סומך על שר המשפטים. תארו לכם שיום אחד אני אהיה שר המשפטים, מי מכם יסמוך עלי? אתה יודע מה אני אעשה שם ברשימה? אתם אומרים לי: נעשה רשימה והשר יתקן אותה. 

זה דבר שאתה רוצה שאני אסמוך על הנציב פה. אני רוצה תפקידים שבהם אני אומר: אדוני נציב תלונות הציבור, זה תפקיד שהוא לא בטיפולך – יושבי-ראש ועדת בחירות.
<רונית זמיר:>
בסדר. אפשר להחריג את זה, מבחינתנו אפילו בחוק. זה לא משהו שאנחנו מעוניינים לטפל בו.

<אילן רויטר:>
קיבלנו תלונות על ועדות ערר לפי חוק הנכים, ששם לא נותנים פסקי דין, קיבלנו תלונות. צריך לברר את זה.

<היו"ר דוד רותם:>
זה שופט. רבותי, זה שופט, זה בסדר.

<אילן רויטר:>
זה שופט בקצבה.

<יצחק הרצוג:>
אין לנו מחלוקת איתך. אתה לא צריך להמשיך. הסכמנו. מה מסובך?

<מיכל רובינשטיין:>
ולא רק שזה תפקיד שיפוטי של שופט, בין אם הוא בקצבה ובין אם לא בקצבה, להחריג את התפקיד הזה - - -
<יצחק הרצוג:>
או יו"ר ועדת ערר של קיצור תקופת המאסר.
<רונית זמיר:>
אנחנו מדברים על ה"מיינסטרים" של העבודה השיפוטית. לא על דברים שנתונים לפרשנות, אם התפקיד שיפוטי או לא שיפוטי.

<היו"ר דוד רותם:>
לכן אני אומר: אני לא רוצה להפוך את התלונות לנציב כמין איזה כלי לנגח שופטים.

<רונית זמיר:>
גם הנציב לא רוצה להפוך לכלי בידי - - -

<היו"ר דוד רותם:>
מכיוון שוועדת בחירות זה דבר סופר-פוליטי, לא רוצה שתתעסקו עם זה.

<רונית זמיר:>
אנחנו מסכימים לא להתעסק עם זה.

<מרדכי ורטהיימר:>
אפשר להוסיף גם את ועדת הערר לגבי הורדת השליש לשחרור - - -

<היו"ר דוד רותם:>
שמה אני רוצה שהם כן ידונו.

<מרדכי ורטהיימר:>
בראש הוועדה עומד שופט.

<היו"ר דוד רותם:>
אז הם ידונו בזה.

<רות גורדין:>
אנחנו עוברים הלאה לנקודה השנייה: התנהגות מחוץ לכס והתנהגות - - -

<פרץ סגל:>
רק דבר אחד עוד צריך להוסיף: העניין של התיקון של שופט בקצבה צריך לחול גם על שופט בית דין לעבודה.

<יצחק הרצוג:>
זה גם חל על דיינים.

<היו"ר דוד רותם:>
אילו דיינים?

<יצחק הרצוג:>
של בתי הדין הרבניים. עוד לא?

<רונית זמיר:>
תסתכל בנוסח הקיים של החוק בסעיף 1 (3).

<יצחק הרצוג:>
מה הבעיה?

<רונית זמיר:>
כתוב שם בהגדרת שופטים, בסעיף 1 (3)(1): שופט או רשם כמשמעותם בחוק בית הדין לעבודה - - - לרבות שופט שיצא לקצבה וממלאה תפקיד שיפוטי. אז פשוט יש צורך להתאים בין הניסוח הזה לניסוח בסעיף - - -

<יצחק הרצוג:>
זה כולל נציג ציבור בבית דין לעבודה, או לא?

<היו"ר דוד רותם:>
לא, לא. אנחנו מדברים רק על שופטים.

<רות גורדין:>
אנחנו עוברים להתנהגות מחוץ לכס והתנהגות בתקופה שקדמה למינוי. כאן העלנו לאתר הוועדה מסמך עם המשפט המשווה. רצינו לקבל כמה מילים על הנושא הזה.

<דינה צדוק:>
אני עורכת דין מתחום חקיקה ומחקר משפטי בלשכה המשפטית של הכנסת. בדקנו משפט משווה אבל השתדלנו להצטמצם. הצטמצמנו לשלוש מדינות שיש להן נציבות שהיא פחות או יותר דומה לנציבות בארץ. לא הלכנו למקומות שיש בהם ביקורת של גופים שמורכבים משופטים או כל מני ועדות ציבוריות, אלא באמת נציב שהוא כמה שיותר דומה לנציבות בארץ.

לגבי הסמכות של הנציב לברר תלונות מחוץ לכס – חילקנו את זה לשני נושאים: בדיקה של ההתנהגות של השופט לפני המינוי. בדקנו בשלוש מדינות: שוודיה, פינלנד וניו זילנד. בשלושתן, כלל, אין לנציב סמכות לבדוק התנהגות של השופט לפני המינוי.
בשבדיה ובפינלנד, בגלל שמדובר בנציבות שהיא לא מוסמכת לבדוק רק שופטים אלא את כל בעלי התפקידים הציבוריים - - -

<יצחק הרצוג:>
טוב, זה אומבודסמן. את כתבת שם שזה אומבודסמן. זה תפקיד אומבודסמן רגיל, מ-1809.

<דינה צדוק:>
אם השופט היה לפני כן בתפקיד אחר שנתון לסמכותו אז כמובן שהוא מוסמך לברר אבל לא בתור בדיקה לפני המינוי. לגבי התנהגות מחוץ לכס קלאסית, זאת אומרת שהוא פועל מחוץ לאולם המשפט, מצאנו בשלושת המדינות שיש לנציב סמכות לבדוק כשהוא פועל בתפקיד הרשמי ולא כאדם פרטי.

אם הוא פועל במסגרת התפקיד הרישמי, למשל: אם הוא נואם בכנס מכוח תפקידו של שופט והוא עושה שם משהו - - -

<מיכל רובינשטיין:>
מתבטא בחייו הפרטיים.

<דינה צדוק:>
לא בחייו הפרטיים - - -

<היו"ר דוד רותם:>
אצלנו זה יהיה גם בחייו הפרטיים.

<יצחק הרצוג:>
אצלנו הח"כים או אצלנו השופטים?

<היו"ר דוד רותם:>
אצלנו השופטים. אצלי, שופט הוא 24 שעות ביממה שופט. אני יודע על שופט ירושלמי שנהג ללכת כל שבת למשחק של בית"ר ירושלים. ביום שהוא מונה לשופט – הוא הפסיק ללכת. הוא אמר לי: אני לא יוכל ללכת עם מכנסי ג'ינס, גרעינים בפה ולדבר על האימא שלש השופט, אני לא יכול לעשות את זה. לכן הוא הפסיק ללכת . הוא הפסיק ללכת מיוזמתו, לא שמישהו הכריח אותו.
<מיכל רובינשטיין:>
אנחנו אומרים ששיפוט זה אורח חיים.

<היו"ר דוד רותם:>
שיפוט זה אורח חיים. אני מסכים.

<יצחק הרצוג:>
צריך להראות אתיקה גבוהה מאוד.

<היו"ר דוד רותם:>
אני לא מוכן לראות שופט שמחנה את האוטו שלו באדום-לבן כי הוא צריך להיכנס לרגע לאיזשהו מקום. לא.
<יצחק הרצוג:>
להקפיד על קלה כחמורה.

<היו"ר דוד רותם:>
אני חושב שההתנהלות של השופטים היא זו שקובעת את אמון הציבור. זה לא הפוליטיקאים, זה התנהלות השופטים.

<יצחק הרצוג:>
בסך הכול יש התנהלות מאוד ראויה. אבל יכולים להיות מצבים לא נעימים.

<היו"ר דוד רותם:>
בדרך כלל ההתנהלות ראויה. אני מכיר כאלה שהתנהלותם לא ראויה, אבל אתה יודע, זה גם לפעמים בתוך בית המשפט.

<יצחק הרצוג:>
כמה מתוך האלף תלונות מוכחות כנכונות?

<מיכל רובינשטיין:>
בדרך כלל, התלונות הן לגבי אולם בית המשפט ולא מחוץ.
<היו"ר דוד רותם:>
נכון. כי רוב השופטים שלנו, מחוץ לאולם בית המשפט, מתנהלים בצורה יוצאת מן הכלל.

<יצחק הרצוג:>
כמה מוכחות כנכונות?

<אילן רויטר:>
15% או 13%. אבל יש גם תלונות מוצדקות מחוץ לכס. יש גם בקשות בירור שמוגשות על-ידי נשיא בית המשפט העליון ושר המשפטים על התנהגות מחוץ לכס שגם נמצאות מוצדקות. לכן יש לנו את כל הוריאנטים, גם ברכיב הזה, לצערנו.
<רונית זמיר:>
בגדול, זה נכון מה שאמרתם שמספר התלונות שמוגשות על התנהגות מחוץ לכס השיפוט הן מאוד קטנות יחסית.

<יצחק הרצוג:>
נקווה שלא יהיו שום תלונות.

<היו"ר דוד רותם:>
הן נמצאות מוצדקות?

<אילן רויטר:>
חלקן.

<רונית זמיר:>
חלקן נמצאו מוצדקות.

<היו"ר דוד רותם:>
אתם יכולים לתת לי דוגמה על סוג תלונה מחוץ לכס?
<יצחק הרצוג:>
פרשת דן מור, קשורה אליכם?

<היו"ר דוד רותם:>
לא, לא. עזוב. אני לא רוצה שמות.

<אילן רויטר:>
לא נכנסים לשמות.

<היו"ר דוד רותם:>
אסור להם לדבר.

<יצחק הרצוג:>
זה פורסם.

<אילן רויטר:>
יש עניין שפורסם בדוח השנתי באחת השנים הקודמות: הייתה בקשת בירור שהגיש נשיא בית המשפט העליון, כמדומני, או השר, על שלושה שופטים שקיבלו כרטיסים למשחקי כדורסל והיו גם שופטים של איגוד הכדורסל, בוררים של איגוד הכדורסל. אנחנו בררנו את התלונה הזאת והיא גם פורסמה ולכן אפשר לדבר עליה.

<רונית זמיר:>
יש עוד דוגמה: אם שופט משתמש בדף לוגו של מדינת ישראל ובית המשפט כדי לשלוח בקשה לוועדת התכנון המקומית כדי לקבל הקלות. זאת גם דוגמה של התנהגות מחוץ לכס.

<מיכל רובינשטיין:>
יש גם כללי אתיקה שחלים עלינו, אל תשכחו. אז אנחנו מכל הכיוונים סגורים.

<אילן רויטר:>
כללי האתיקה מנחים שופט בדימוס, הם לא מחייבים אותו.

<היו"ר דוד רותם:>
זה בסדר שאתם סגורים, כי לכם יש סמכות לסגור אחרים, אז תִּסָּגְרוּ גם אתם.

<מיכל רובינשטיין:>
אני רק מצינת שיש כללי אתיקה ויש נציב ויש תלונות, ברוך השם, מכל הכיוונים.

<היו"ר דוד רותם:>
מכיוון שמדובר על התנהגות שאינה הולמת את מעמדו כשופט - - -

<מיכל רובינשטיין:>
אין ויכוח.

<היו"ר דוד רותם:>
אני חושב שזה גם מעלה את מעמד השופט. זאת אומרת, השופט הופך על פי החוק הזה להיות דמות מכובדת גם כשהוא בבית.

<יצחק הרצוג:>
כך זה צריך להיות.
<היו"ר דוד רותם:>
וכך צריך להיות.

<רחל ברקאי:>
לא נראה לנו שאנחנו חולקים על אדוני.

<היו"ר דוד רותם:>
המחלוקת יכולה להיות על התנהגות של שופט בתקופה שקדמה למינויו, אשר אינה הולמת שופט. אני רוצה להוסיף פה: אם נתבקש לכך על-ידי הוועדה לבחירת שופטים או מי מחבריה. אני חושב שברגע שהחוק קובע שרשימת המועמדים תפורסם, והיא מתפרסמת, ואנשים מגישים התנגדויות – ותאמינו לי, אין שופט שלא מוגשת נגדו התנגדות - - -

<יצחק הרצוג:>
אז זו סתימת מערכת, זה ברור לך.

<היו"ר דוד רותם:>
יכול להיות שזאת סתימת מערכת, אבל הם רוצים לבדוק את זה בלי שאני אבקש.

<יצחק הרצוג:>
מה קצב הבדיקה שלכם?

<רונית זמיר:>
בממוצע, שלושה חודשים.

<אילן רויטר:>
מאוד מהיר.

<יצחק הרצוג:>
סביר.

<רונית זמיר:>
אם זה עניין דחוף – זה יכול לקחת גם שבועות.

<יצחק הרצוג:>
היושב-ראש, תכף נשמע, כמובן, את נציגות השופטים. אבל קודם כל מדובר פה על בדיקה בקצב של שלושה חודשים בממוצע.

<היו"ר דוד רותם:>
אתה מבין שאם אני אקבל את הסעיף שלהם – המצב יהיה גרוע יותר?

<יצחק הרצוג:>
לא. אבל מה הבעיה? הבעיה היא שהוא עוד לא שופט.

<היו"ר דוד רותם:>
כי אני כבר מיניתי את השופט. אני מיניתי את השופט.

<יצחק הרצוג:>
אז רק אחרי שהוא מונה.

<רונית זמיר:>
אני יכולה לתת לאדוני דוגמה: מה קורה, למשל, אם מוגשת תלונה אחרי מינוי השופט ומהתלונה עולה חשד לכאורה שהשופט התעה את הוועדה לבחירת שופטים בחלק מהסעיפים?

<היו"ר דוד רותם:>
ביטלנו.

<אילן רויטר:>
זה היה לפני שהושבע, אדוני.

<היו"ר דוד רותם:>
רבותי, אני רוצה שתבינו: קודם כל, אם אדם הטעה את הוועדה לבחירת שופטים ורימה אותה - - -
<יצחק הרצוג:>
אז הוא צריך לעוף.

<היו"ר דוד רותם:>
יש מחלקה פלילית בפרקליטות והם יעמידו אותו לדין.

<יצחק הרצוג:>
היו מקרים כאלה?

<אילן רויטר:>
לא כל דבר הוא פלילי. יש גם דברים שצריך לבדוק אותם.

<היו"ר דוד רותם:>
הטעיה של הוועדה זה דבר פלילי.

<אילן רויטר:>
אבל מי יערוך את הבירור העובדתי? הרי הוא מונה כבר, אדוני, ולכן אין סמכות לוועדה - - -

<יצחק הרצוג:>
האם, לשיטתך, אדם שטרם מונה כשופט, החוק הזה צריך לחול עליו?

<היו"ר דוד רותם:>
לא. אני חושב שלא צריך לחול עליו.

<יצחק הרצוג:>
תודה. זאת אומרת, מהרגע שהוא מונה כשופט, מותר לבדוק טענה שהופנתה לגבי עברו? זאת השאלה.

<היו"ר דוד רותם:>
אני חושב שלא.

<יצחק הרצוג:>
למה לא?

<היו"ר דוד רותם:>
כי אני כבר בדקתי אותו. אני לא מבין, כמה - - -

<יצחק הרצוג:>
באיזו רמת בדיקה אתה בדקת אותו?

<היו"ר דוד רותם:>
מה זה "איזו רמת בדיקה"? היה אדם שמונה על-ידינו, הגיעו אחר כך התלונות, ואז ביטלנו את המינוי שלו.

<יצחק הרצוג:>
אחר כך, נכון. אבל הוא הושבע.
<היו"ר דוד רותם:>
לא מכוח הבירור שלהם. מכוח בירור שאנחנו עשינו.

<אילן רויטר:>
זה היה לפני ההשבעה, אדוני.

<היו"ר דוד רותם:>
נכון, לפני ההשבעה.

<אילן רויטר:>
אבל אנחנו שואלים מה יהיה אחרי ההשבעה?

<היו"ר דוד רותם:>
רבותי, לכן אני מוכן לתת לבדוק, בתנאי שאני אפנה אליכם או הוועדה לבחירת שופטים. כי אתם, בעצם - - -

<פרץ סגל:>
מרגע שהאיש מונה, הוועדה סיימה את תפקידה. הוא כבר שופט לכל דבר ועניין ולכן הסמכות היא בידי הנציב - - -

<היו"ר דוד רותם:>
 שיכול להדיח אותו זה עוד פעם הוועדה.

<פרץ סגל:>
נכון. או לפי המלצה של יושב-ראש הוועדה או נשיא בית המשפט העליון או הנציב. ולכן צריך לתת את הכלים לנציב כדי לברר כדי שהוא יוכל לפנות לוועדה להחליט אם להדיח אותו או לא להדיח אותו. זאת בדיוק המטרה. לכן חשבנו שזה נכון, שגם לפני המינוי יש מקום לבדוק את התלונה. אני חושב שהדוגמה שהנציב נתן בפעם הקודמת הייתה דוגמה מובהקת, כי לא כל דבר הוא גם כדי הדחה. הרי יכולה להיות התנהגות שאינה ראויה לשופט גם שלא מגיעה כדי הדחה, אבל עדיין היא תלונה ראויה.

<אדם אבזך:>
אז יעמידו אותו לוועדת משמעת, מה הבעיה?

<אילן רויטר:>
מי יברר ומי ימליץ? לנציב יש כלים.

<ניבאל חסנין:>
אז להרחיב את הסמכות של ועדת המשמעת.

<היו"ר דוד רותם:>
מה שמפחיד אותי זה חיסול החשבונות.

<מיכל רובינשטיין:>
הנשיא והמנהל תמיד יכולים לפנות בבקשה לנציב לברר את התלונה וגם ממילא זה חל שנה רטרואקטיבית.

<רונית זמיר:>
אבל עדיין זה צריך להיות בגדר סמכותו כדי שהם יפנו אליו. אם הם יפנו והוא לא מוסמך, אז הוא יגיד להם: סליחה, אני לא מוסמך לעשות את זה.
<פרץ סגל:>
החוק צריך להסמיך אותו לכך.

<מיכל רובינשטיין:>
דיברנו על זה - - -

<היו"ר דוד רותם:>
המפחיד אותי זה חיסול החשבונות. אני רואה בתלונת שמגיעות לוועדה – זה דבר מדהים – אחרי שאנחנו בוחרים אנשים, פתאום מתחילות התלונות להגיע. למה לא התלוננתם לפני? עכשיו הם מתחילים להתלונן: ההוא היה קצין משטרה והוא קיבל טובת הנאה.
<יצחק הרצוג:>
בוא נשמע את נציגות השופטים. יש להם גם עמדה. השופטת רובינשטיין, אתן רוצות להציג עמדה.
<רחל ברקאי:>
ברשות היושב-ראש, כשההצעה הזאת באה על שולחננו, היינו ערים לקושי של התפר הזה שנופל בין הכיסאות: האם זו סמכות של ועדת האתיקה של לשכת עורכי הדין, האם זו סמכות הוועדה למינוי שופטים - - -
<היו"ר דוד רותם:>
סליחה, פה אני מוכרח לעצור אותך. לשכת עורכי הדין, לפי סעיף 2 לחוק - - -

<רחל ברקאי:>
אין לה סמכות. ברגע שהוא מונה כשופט – אין לה סמכות.

<היו"ר דוד רותם:>
אין לה סמכות, נכון? בא לי מנהל בתי המשפט ואמר לי שאם אדם עבר עבירה אתית כעורך דין, יש ללשכת עורכי הדין סמכות לדון. רציתי להכניס פה סעיף לחוק.
<רחל ברקאי:>
השאלה היא מי יברר? קיבלנו את הרע במיעוטו, נקרא לזה, שזו תהיה סמכות הנציב, תוך שימת גבולות מאוד ברורים של נסיבות מיוחדות, של עניינים חריגים, של הגבלה של האירוע נשוא התלונה - - -

<יצחק הרצוג:>
התיישנות.

<רחל ברקאי:>
כן. שהאירוע נשוא התלונה יוגבל לשנה אחורנית. אבל נדמה לנו שאנחנו מוכנים לקבל את רק במקרים של נסיבות מאוד קיצוניות וחריגות.

<יצחק הרצוג:>
האם יש לכם תלונות שמגיעות היום על תקופת עבר?

<אילן רויטר:>
היו, אדוני.

<יצחק הרצוג:>
מה מהותן של התלונות האלה? התנהגות כעורך דין או דברים כמו השגת גבול בדירה של השכן?

<אילן רויטר:>
גם וגם.

<רונית זמיר:>
בעיקר סכסוכים, היו לנו כמה. עורך דין התמנה לשופט ולא הסדיר את נושא העברת התיקים של הלקוח שלו. הוא העביר את זה בלי רשות הלקוח - - -
<יצחק הרצוג:>
זה סוג אחד.

<רונית זמיר:>
סכסוכים על שכר טרחה.

<היו"ר דוד רותם:>
רגע. איך הוא העביר את זה?

<רונית זמיר:>
בלי רשותו של הלקוח לעורך דין שני והעורך דין השני גבה שכר טרחה מחדש, כאילו לא היה.

<היו"ר דוד רותם:>
אין דבר כזה. הלקוח חתם על ייפוי כוח?

<אילן רויטר:>
אלה השאלות שהיינו צריכים לברר, אדוני. הרי אנחנו קיבלנו תלונה ונדרשנו לברר אותה. אמרו שהייתה בעיה עם זה.
<יצחק הרצוג:>
אז יש מקרים. זה הגיוני.

<היו"ר דוד רותם:>
בוודאי שיש מקרים. כמה תלונות מסוג כזה - - -

<רונית זמיר:>
מעטות.

<אילן רויטר:>
הן מועטות.

<היו"ר דוד רותם:>
לא, לא. בעיות שכר טרחה?

<אילן רויטר:>
על כף יד אחת.

<יצחק הרצוג:>
מה עוד קיבלתם: הערה מעליבה, התנהגות לא מכובדת, חציית גבול, מה?

<רונית זמיר:>
לא דברים כאלה. הייתה תלונה של מישהו שאחרי שמונה עורך הדין לשופט והושבע כבר – אותו אדם כבר הגיש גם התנגדות לוועדה לבחירת שופטים אך בכל זאת נשיא בית המשפט העליון העביר אלינו את התלונה והוזמן התיק האישי של השופט מהנהלת בתי המשפט. רוב ההתנגדויות נדחו כי הן כבר הוגשו לוועדה שדנה בהן ואנחנו לא דנים מחדש בדברים שהוועדה דנה בהם וקיבלה או דחתה אותם.

בנוסף לזה עלה חשש שהוא הטעה את הוועדה בחלק מהדברים שהוא מסר לה. דברים שלאו דווקא הוא אתלונן עליהם אלא משהו שמצאנו תוך כדי הבדיקה שערכנו.

<יצחק הרצוג:>
זה חשוב. ואז מה קרה?

<רונית זמיר:>
בררנו ונתנו החלטה.

<יצחק הרצוג:>
מה רע בזה, אדוני היושב-ראש? מי אתה רוצה שיבדוק את הדבר? לך אין כלים בוועדה למינוי שופטים.

<היו"ר דוד רותם:>
אז בו נעשה דבר אחר: כל מי שיומלץ למינוי לשופט, יופיע ברשימה, נעביר אותו לנציב שייתן לנו, קודם כל - - -

<יצחק הרצוג:>
אומרת הנציגות: הם מקרים חריגים.

<היו"ר דוד רותם:>
אני לא מבין. מה מקרים חריגים? הם מגלים שהטעו את הוועדה.

<יצחק הרצוג:>
מי אמור לבדוק את זה? נציב שרות המדינה?

<היו"ר דוד רותם:>
יושב-ראש הוועדה.

<יצחק הרצוג:>
איך הוא יבדוק את זה? נו, באמת.

<פרץ סגל:>
איזה כלים יש לו? שר המשפטים עצמו - - -
<יצחק הרצוג:>
שר המשפטים? אתה רוצה שאישיות פוליטית תבדוק את זה? זה לא הגיוני.

<פרץ סגל:>
היה גם מקרה שהשר עצמו פנה.

<מיכל רובינשטיין:>
בשביל המקרים המועטים הללו כדאי - - -

<אילן רויטר:>
חייבים ליתן את הסמכות בחוק, גב' רובינשטיין, אי אפשר יהיה למנוע אותה.

<רחל ברקאי:>
אז כל מה שאתם עושים היום זה ללא סמכות.

<אילן רויטר:>
לא. יש חוות דעת של הנציבה בדימוס שפרשה את החוק לאור תכליתו. אנחנו לא עושים שום דבר שהוא בניגוד לחוק.

<רחל ברקאי:>
אז אולי לא להרחיב את זה כדי לא לפתוח את הפתח לתלונות. אם זה קיים, אם הסמכות קיימת, בשביל מה לכתוב את זה?

<היו"ר דוד רותם:>
אבל למה אני צריך את זה בחוק אם אתם אומרים שאתם עושים את זה ממילא?

<אילן רויטר:>
אנחנו לא רוצים שזה יהיה על דרך הפרשנות. אנחנו רוצים שייכתב בחוק בברור. אנחנו רוצים שהסמכות שלנו תהיה מוגדרת וברורה. יש חוות דעת של הנציבה לשעבר שפרשה את החוק גם מחוץ לכהונה, טרם המינוי.
<יצחק הרצוג:>
אני בעד זה, היושב-ראש.

<מיכל רובינשטיין:>
השאלה כמה רחוק זה ילך? שנה אחורנית?

<אילן רויטר:>
זה ממילא כפוף לסעיף 18 שמדבר על שנה. אבל בנסיבות מיוחדות הנציב יכול לקבוע שבגלל חומרת העניין מוצדק הבירור בגף בחלוף שנה. נניח שהוא פונה אחרי שנה ויומיים.

<רחל ברקאי:>
אולי זה המקום גם להעיר לכם שאתם לא מקפידים על השנה. קיבלנו כמה תלונות של שופטים על זה שהנציב לא מקפיד על שנה.
<אילן רויטר:>
אני לא אתייחס כרגע למקרים ספציפיים אבל את זה צריך ללבן עם הנציב. אם חלפה תקופה של מעבר לשנה, אנחנו בהחלטות שלנו אנחנו מתייחסים ומנמקים מדוע קיימת סיבה מיוחדת - - -
<יצחק הרצוג:>
אילן, אתה לא רוצה לחקור שופטים?

<היו"ר דוד רותם:>
הוא רוצה נורא.

<אילן רויטר:>
אני לא רוצה כרגע להיכנס לדיון על תלונות שבוררו ועל החלטות שהנציב נתן.

<רחל ברקאי:>
אז מאוד יכול להיות שצריך לנטרל את הנסיבות המיוחדות של השנה, כשמדובר על אירועים של טרום כהונה.

<אילן רויטר:>
אבל גברתי, אם זה קרה אחרי שנה ויומיים ושה מאוד חמור, אז הנציב יהיה מוגבל לתקופה של שנה וזהו? הרי צריך לתת שיקול דעת. הרי הנציב הוא אדם חכם, הוא פועל בשיקולים רציונאליים. לא הגיוני לתת לו סד שהוא לא יוכל לסטות ממנו ימינה ושמאלה.

<רחל ברקאי:>
אנחנו מדברים על טרום כהונה. בטרום כהונה צריך להיות איזשהו קו גבול ברור וחד משמעי.
<אילן רויטר:>
אז יש את ההגבלה של סעיף 18.

<רחל ברקאי:>
סעיף 18 מאוד גמיש. הוא משאיר שיקול דעת לנציב.

<אילן רויטר:>
וטוב שכך. טוב שיש שיקול דעת לנציב.

<רחל ברקאי:>
שיקול הדעת יכול להישאר לגבי שופט שמכהן, אבל אירוע שאירע טרום כהונה, זה צריך להיות מוגבל.

<מיכל רובינשטיין:>
אתה יכול להרחיק לכת.

<היו"ר דוד רותם:>
לא, לא. זה בסדר. בסעיף 18 כתוב: לאחר שנה מיום המעשה.

<מיכל רובינשטיין:>
או מהיום שעילת התלונה נודעה למתלונן.

<רחל ברקאי:>
תמשיכי.

<מיכל רובינשטיין:>
או מיום מתן פסק הדין בעניינו בהליך שאליו מתייחסת התלונה לפי המאוחר אלא אם מצא סיבה מיוחדת המצדיקה את בירורה.

<היו"ר דוד רותם:>
לא. זה לא קשור לעניין. אנחנו מדברים על התקופה של לפני המינוי, אז זה לא פסק דין.

<רונית זמיר:>
לא. זה האירוע נשוא התלונה.

<פרץ סגל:>
ברישה נאמר: אלא אם כן מצא הנציב שקיימת סיבה מיוחדת המצדיקה את בירורה. 

<רחל ברקאי:>
יש לנציב שיקול דעת להרחיב ולמשוך - - -

<היו"ר דוד רותם:>
סיבה מיוחדת. סיבה מיוחדת.

<רחל ברקאי:>
שיבה מיוחדת והרחבת שיקול הדעת צריכה להיות לגבי שופט שמכהן אבל אם מדובר בתלונה שארעה טרום כהונה, כפי שבעצם מעוררת איזושהי התנגדות של כל הנוכחים כאן, צריך - - -

<היו"ר דוד רותם:>
אצל בוז'י זה לא מעורר שום התנגדות.

<רחל ברקאי:>
לעניות דעתי, צריך להגביל את זה לשנה. חד משמעית.
<יצחק הרצוג:>
למה העניין של השנה חשוב?
<היו"ר דוד רותם:>
יש לי שאלה: אם אחרי שנה וחודשיים מתברר שהשופט הזה שמונה - - -

<יצחק הרצוג:>
בדיוק, הטרדה הייתה.

<רחל ברקאי:>
הטרדה זה עניין פלילי.

<היו"ר דוד רותם:>
השופט הזה שמונה עשה מעשים שאינם הולמים את מעמדו של שופט.

<יצחק הרצוג:>
מעשים לא אתיים.

<היו"ר דוד רותם:>
אז יגיד הנציב: למרות שזה חמור אני לא אבדוק את כי עברה שנה. אז מה יקרה? המתלונן ילך ויתלונן במשטרה. זה הדרך היחידה שאני יכול לעשות, הרי אני לא הולך לסלוח, חמתי בוערת בי, אז אני אלך ואתלונן במשטרה ואז אני אעשה הרבה יותר עוול לשופט הזה.
<יצחק הרצוג:>
אני מאוד מסכים עם היושב-ראש.

<מיכל רובינשטיין:>
האינסטנציה הראשונה זה הנציב.

<יצחק הרצוג:>
נכון.

<מיכל רובינשטיין:>
אבל זה צריך להיות באמת מוגבל. לא עד קדמת דנא.

<היו"ר דוד רותם:>
אז זה כתוב במפורש: אם יש סיבה מיוחדת המצדיקה את בירורה. סיבה מיוחדת זה סיבה.

<אילן רויטר:>
החלה של סעיף 18 פותרת, לעניות דעתנו, את הבעיה. סעיף 18 חל גם על זה.

<יצחק הרצוג:>
נכון מאוד.

<מיכל רובינשטיין:>
בקיצור, סעף 18 חל על הסעיף.

<אילן רויטר:>
בוודאי. הוא חל על כל תלונה ובוודאי שגם על כך.

<רחל ברקאי:>
שאלנו לגבי תלונה שנוגעת לטרום כהונה, האם עדיין אנחנו מעוניינים להוסיף שהתלונה תתברר רק לגבי אירועים חריגים בנסיבות מיוחדות?

<רות גורדין:>
זה כתוב: סיבות מיוחדות.

<היו"ר דוד רותם:>
את מדברת על השנה?

<רחל ברקאי:>
טרום כהונה.
<מיכל רובינשטיין:>
אני גם הייתי מציעה להוסיף התנהגות של שופט בתקופה שקדמה להתמנותו אשר אינה הולמת שופט - - -

<פרץ סגל:>
גם פה אני חושב שזה שיקול הדעת של הנציב לראות את החומרה או אי החומרה של המעשה. הרי זה: סיבה מיוחדת שמצדיקה. מה פירוש "שמצדיקה את הבירור"?

<יצחק הרצוג:>
מדברים פה כפול.

<רונית זמיר:>
לא שמענו.

<מיכל רובינשטיין:>
אני הייתי מבקשת בסעיף התנהגות של שופט בתקופה שקדמה למינויו אשר אינה הולמת שופט ואשר משליכה על כהונתו כשופט.

<רונית זמיר:>
זה ניסוח יותר מוצלח ואנחנו מקבלים את הניסוח הזה.

<יצחק הרצוג:>
בשאלה אן אנחנו מקבלים. לי זה נראה סביר.

<היו"ר דוד רותם:>
לי זה בסדר גמור. צריך יהיה איכשהו לנסח את זה.

<יצחק הרצוג:>
זה נראה הגיוני וזה נראה סביר וזה מנגנון מאוזן.

<רונית זמיר:>
זה היה הניסוח הקודם.

<יצחק הרצוג:>
מה עוד נשאר לנו?

<רות גורדין:>
אם כך, הגענו לתיקון המבוקש לסעיף 13 – חובת סודיות. אני מבקשת להתייחס בהערות שאנחנו פרסמנו לסעיף (ב)(1): לא יפרסם אדם ממצאי בירור של תלונה שהוגשה לנציב לפי חוק זה אלא באישור הנציב.
רצינו לתהות ולשאול האם באמת זה מוצדק, האיסור הגורף הזה, במקום שהתלונה הוגשה ונמצאה מוצדקת. לכאורה, לפי כל הדינים האחרים שאנחנו מכירים, בין לפי חוק איסור לשון הרע, וכמובן אם הפרסום הוא אמת, מה ההצדקה למנוע את הפרסום הזה?

<יצחק הרצוג:>
אנחנו מדברים על ממצאי בירור, לא על עצם קיומה של התלונה.

<רות גורדין:>
היא הנותנת: ניתן יהיה לפרסם בעיתון שהייתה תלונה ואולי בכך להזיק לשופט, אבל לא ניתן יהיה לפרסם את ממצאי הבירור שיכול שמאוד יצמצמו את - - - 
<אילן רויטר:>
לנציב יש שיקול דעת לפרסם.

<היו"ר דוד רותם:>
למה למחוק את סעיף (ג)?

<רונית זמיר:>
סעיף (ג) הוחלף ב-(א)(1), במקום השר והנשיא בא הנציב ולכן אין מקום יותר לסעיף (ג). אבל אני רוצה להתייחס - - -

<היו"ר דוד רותם:>
אתם רציניים? בחיים שלי אני לא אשלול סמכות מנשיא בית המשפט העליון.

<רונית זמיר:>
אין שלילת סמכות.

<היו"ר דוד רותם:>
וודאי שיש. כתוב: הנשיא והשר כאחד רשאים להתיר פרסום, ועכשיו אתם אומרים לי: לא הנשיא רק השר.

<יצחק הרצוג:>
רק הנציב.

<היו"ר דוד רותם:>
רק הנציב.

<יצחק הרצוג:>
רק הנציב לאחר התייעצות. זה על דעת השר?

<רחל ברקאי:>
כבוד היושב-ראש, אין ספק שסעיף (ג) נותן זכות וטו גם לנשיא בית המשפט העליון וגם לשר.

<היו"ר דוד רותם:>
חשוב.

<רחל ברקאי:>
ואנחנו חשבנו שזה מאוד חשוב. חשבנו שזה חשוב גם לגבי סעיף קודם של נקיטת הליך ביוזמת הנציב. אותו סעיף מדבר גם על נושא של התייעצות ולא של הסכמה, שאנחנו חושבים שזאת גם צריכה להיות הסכמה.
<רות גורדין:>
זה סעיף 14.

<יצחק הרצוג:>
בואו נשמע את ד"ר ורטהיימר.

<רחל ברקאי:>
עברנו אותו. זה (א)(1).

<מיכל רובינשטיין:>
אני מפנה את תשומת הלב לסעיף (א)(1): "על אף האמור בסעיף קטן (א) רשאי הנציב, לאחר התייעצות עם הנשיא והשר". הנשיאה סבורה שהיה ראוי שתהיה שם הסכמה של הנשיא.

<היו"ר דוד רותם:>
איזו נשיאה?

<מיכל רובינשטיין:>
נשיאת בית המשפט העליון.

<אילן רויטר:>
לא שאנחנו יודעים. אנחנו יודעים שזה בהסכמה של השר - - -

<מיכל רובינשטיין:>
אנחנו דיברנו על הסכמה. במקום "התייעצות" – "הסכמה" עם הנשיא והשר.

<רונית זמיר:>
נשיאת בית המשפט העליון הסכימה לנוסח.

<מיכל רובינשטיין:>
בסדר. אבל בשלב זה היא ביקשה להעלות את הנושא הזה פעם נוספת.

<יצחק הרצוג:>
רגע. תנו לנו קודם לברר לפני שאתם מחליטים מה נכון.

<מיכל רובינשטיין:>
זאת אומרת להשאיר את סעיף (ג): הנשיא והשר כאחד רשאים להתיר פרסום פרטי תלונה.

<יצחק הרצוג:>
מיד נבין למה צריך את השסתום הזה, אם בכלל. צריך להבין, יש את חופש המידע וזכות הציבור לדעת. מצד שני אתה לא רוצה לפגוע בשופטים. אז בואו רגע ונבין - - -

<היו"ר דוד רותם:>
אני רוצה לשמוע את ד"ר ורטהיימר.

<יצחק הרצוג:>
כן, אני רוצה לשמוע את ד"ר ורטהיימר. נבין מה טענותיו בעניין ואחרי זה נשמע את הטענות של האחרים.

<מרדכי ורטהיימר:>
אני רוצה לומר – בנוסף למה שכר דיברתי והצגתי בישיבה הקודמת – יש כאן בעיה עקרונית: הנוהל היום הוא, לפי החוק הקיים, הנציב מקבל את התלונה ומעביר את כולה לשופט. השופט נותן תגובה ואז התגובה שלו חסויה. הפרסום שלה או הבאתה לידיעת המתלונן זה בסמכות הנציב. רצה – העביר. לא רוצה – לא העביר. רצה – העביר רק חלק - -
<יצחק הרצוג:>
זה לא החוק הזה.

<מרדכי ורטהיימר:>
- - על-ידי צנזור של התגובה. אני לא מדבר על הפרסום. אני מדבר על הידיעה. אני חושב שהמתלונן זכאי לקבל – גם לפי החוק הקיים, לפני השינוי המוצע – זכאי לקבל את התגובה של השופט הנילון לידיעתו, לא לפרסום.

<היו"ר דוד רותם:>
הנציב חושב אחרת.

<יצחק הרצוג:>
לא. זה החוק הקיים.

<אילן רויטר:>
סעיף 22 (ב) לחוק הקיים אומר שהנציב פטור מלציין את ממצאיו או נימוקיו, כולם או חלקם וכו'. אבל ככלל, אדוני, אנחנו כן מפרטים, הנציב מפרט בהחלטתו את כל מה שאמר - - -

<יצחק הרצוג:>
לא על זה הוא מדבר.

<היו"ר דוד רותם:>
הוא לא מדבר על זה. הוא אומר: אני הגשתי לונה – אני רוצה לקבל את תגובת השופט.

<מרדכי ורטהיימר:>
את עיקרי התגובה – כך הוא מכנה את זה.

<יצחק הרצוג:>
מה רע בזה?

<רונית זמיר:>
יש לנו את חוק חופש המידע שאומר שהוא לא חל על הנציבות ואנחנו לא חייבים להעביר.

<יצחק הרצוג:>
רגע, חברים. כולם פה אוהבים שאף אחד לא ידע כלום. אז תנו לנו דקה. יש פה טענה – נשים רגע בצד את הטענה של פרסום – שאומרת: הגשת תלונה נגד שופט, השופט ענה, למה שהמלין לא ידע מה ענה השופט ואלי יש לו מה להוסיף? מה רע בזה? מה הבעיה בזה? מה מטריד אתכם?

<רונית זמיר:>
אני אגיד לך מה מטריד אותי: ראשית, המלין יודע היטב מה ההתכתבות כי אנחנו כותבים את לב הדברים שענה השופט בהחלטה.
<יצחק הרצוג:>
רק בהחלטה. אולי הוא רוצה להוסיף?

<היו"ר דוד רותם:>
הוא רוצה לפני ההחלטה. הוא רוצה לראות את התגובה ולהגיב עליה.

<רונית זמיר:>
אפילו השופט לא מקבל תגובות נוספות ששלחנו לפני מתן ההחלטה שלנו, לא כל שכן המתלונן. שנית, כבר הבהרנו את זה בישיבה הקודמת: כשהשופט כותב לנו תגובה, הוא לפעמים מציין פרטים אישיים שאנחנו לא רוצים להעביר לידיעת המתלונן – חלה בסרטן, אשתו נפטרה, הילד חלה – כל מני דברים כאלה - - -

<יצחק הרצוג:>
אז אולי צריך להשאיר שיקול דעת, שיקול דעת של צנעת הפרט. אולי לעשות מה שנקרא פרפראזה: הוא יודיע למתלונן שהתשובה של השופט נבעה מנימוקים אישיים-משפחתיים.

<רונית זמיר:>
לא רק זה. לפעמים אנחנו לא רוצים להעביר את הנוסח כי זה ימנע מהשופט לציין את כל ההיבטים שנוגעים להתייחסות שלו. לפעמים אנחנו גם רוצים קצת לעדן את הנימה כשמעבירים אותה למתלונן. לא תמיד המתלונן צריך לדעת בדיוק מה ענה השופט. אנחנו חוששים שסעיף כזה - - -

<יצחק הרצוג:>
מצד שני אתם פה משחררים פקק.

<היו"ר דוד רותם:>
מה שקורה זה שהשופט יכול להגיב ויכול לסיפורים שלא היו ולא נבראו והמתלונן לא יכול לדעת מזה.

<מרדכי ורטהיימר:>
בדיוק ככה.

<יצחק הרצוג:>
הוא יכתוב: המתלונן מופרע וחולה נפש ופסיכופט - - -
<מרדכי ורטהיימר:>
יכתוב דברים שאינם אמת.

<משה גורליק:>
זה פשוט מנוגד לשקיפות.

<אילן רויטר:>
שקיפות לא חלה על הליכי בירור בנציבות כי יש חובת סודיות על הנציב ועובדיו.

<יצחק הרצוג:>
לא מדבר על הנציבות. אבל מי מדבר על הנציבות?

<מיכל רובינשטיין:>
מה הבעיה?

<יצחק הרצוג:>
יש פה טענה של הליכי בית דין - - - יש תלונה על שופט - - -

<היו"ר דוד רותם:>
רבותי, חוק חופש המידע לא חל עליכם, הכול טוב ויפה.
<יצחק הרצוג:>
אנחנו מדברים על המתלונן. את כותבת בדברי ההסבר שהמתלונן יכול להוציא לאור בכלל את דבר התלונה.

<משה גורליק:>
אם השופטים היו תמיד דוברי אמת, זה היה - - -
<היו"ר דוד רותם:>
סליחה, לא. פה בוועדה מדברים רק עם רשות דיבור. כשאתם קיבלתם את תגובת השופט – יש כל מיני סיפורים – תכינו פרפראזה מזה ותעבירו למתלונן.
<יצחק הרצוג:>
זה מה שאני אומר.

<רונית זמיר:>
זה מה שאנחנו עושים במסגרת ההחלטה.

<היו"ר דוד רותם:>
לא בהחלטה. אחרי שאני רואה את התגובה של השופט, אני רוצה להגיד לכם שהוא מרמה.
<יצחק הרצוג:>
תעבירו פרפראזה.

<אילן רויטר:>
אבל יש לנו שיקול דעת.

<רונית זמיר:>
יש שיקול דעת איך לברר - - -

<יצחק הרצוג:>
נראה לכם שזה צדק טבעי?

<רונית זמיר:>
אתם תגידו לנו איך לברר תלונה?

<יצחק הרצוג:>
מה זה "אתם תגידו"? אנחנו כן. אנחנו מחוקקים.

<היו"ר דוד רותם:>
קודם כל, כן. אנחנו נגיד לכם איך לברר תלונה. וההתבטאויות האלה לא יעזרו לכם הרבה כי אני בעוד שנייה סוגר את הישיבה הזאת ותבררו את התלונות איך שאתם רוצים. אני לא רוצה לעזור לכם. יש גבול לכל דבר. פה אתם לא מבקרים אותנו, פה אתם רק שומעים מאיתנו הערות.
<רונית זמיר:>
אני מתנצלת אם הדברים פגעו באדוני, זאת לא הייתה הכוונה.

<היו"ר דוד רותם:>
אני לא נפגע בכלל.

<יצחק הרצוג:>
את צריכה להבין את מהות הטענה שלנו, לא נוגע לחופש המידע שלכם: אדם הגיש תלונה, הוא זועק שהשופט הזה לא מתאים להיות שופט. מגיעה התלונה לנציב שבודק אותה ושולח אותה לשופט. השופט רואה את התלונה וכותב תשובה. אומר המלין: תן לי את התשובה כי אולי יש לי מה להוסיף עליה. זה לא תהליך טבעי של סדרי דין מקובלים? מה הבעיה? אם זה מאוד אנושי, אז כותבים פרפראזה. 

את מצד אחד דורשת שתהיה לך סמכות לפרסם כל מה שאת רוצה על השופטים, אבל כשזה נוגע לתהליך הפנימי של הבירור שלך את קושרת את הידיים. למה?

<אילן רויטר:>
אדוני, סעיף 20 (א) לחוק הקיים אומר שהנציב רשאי לברר את התלונה בכל דרך שימצא לנכון והוא אינו כפוף לסדרי דין או לדיני הראיות. וזאת כיוון שהמחוקק חשב שצריך לתת דרך גמישה בידי הנציב, שמשוחררת מסדרי דין וראיות לברר את התלונה.

<יצחק הרצוג:>
מקובל.

<היו"ר דוד רותם:>
רגע. אתה צודק בהחלט. המחוקק חשב אבל עכשיו המחוקק שינה את דעתו ורוצה לקבוע שאתם תתנו למלין את התקציר של התשובה.

<אילן רויטר:>
בכל מקרה? גם אם אין בכך צורך?

<היו"ר דוד רותם:>
בכל מקרה שהמתלונן רוצה את זה. מה הבעיה? לא הבנתי, אתם קובעים את הצורך? אתה יודע, המחוקק הוא האיש הכי סביר בעולם – הוא משנה את דעתו.

<מיכל רובינשטיין:>
ובלבד שיהיה חיסיון על כל ההליכים האלה.

<יצחק הרצוג:>
ברור.

<מיכל רובינשטיין:>
זה לא כל-כך ברור – זה לא קיים עדיין בחוק. מפני שאם הוא מקבל את התגובה של השופט – מחר התגובה תהיה מפורסמת - - - 

<יצחק הרצוג:>
אני לא נגד חיסיון. כתוב פה בדברי ההסבר במפורש: הוראה זו אינה חלה על אחרים שאינם מנויים בסעיף, כגון, המתלונן. אז אם זה ככה, אני מסכים עם השופטת. לי לא אכפת שהבירור יהיה הכי ממצא אבל הוא לא חייב להיות בתקשורת כל זמן הבירור.

<היו"ר דוד רותם:>
אתה לא מבין שהדרך הכי הטובה לפגוע בשופט זה ללכת לפרסום עוד לפני שמגישים את התלונה?

<יצחק הרצוג:>
לכן אמרתי שאני לא רוצה. אני מוכן לחיסיון לכל אורך התהליך עד להחלטה.

<היו"ר דוד רותם:>
אבל אתה לא מבין שהולכים לתקשורת לפני שהולכים לנציב?

<יצחק הרצוג:>
זה חמור.
<היו"ר דוד רותם:>
זה חמור, בסדר. אבל הכוונה היא לא לברר תלונה.

<מרדכי ורטהיימר:>
יכול להיות מקרה שבו השופט הנילון אומר: אני יודע שמה שאומר המתלונן איננו נכון ואני מסתמך על אל"ף, בי"ת, גימל. וזאת בשעה שהוא איננו אומר את האמת. לא איכפת לי שהוא יאמר, אבל ברגע שהוא יודע שהתגובה שלו לא תגיע לידי המתלונן אז ברור שאז הוא חופשי לאומר גם דברים שאינם אמת אלא נוחים לו. את זה אני חושב שחייבים למנוע מבחינת השוויון. לא יכול להיות ששופט – בפעם הקודמת ציטט כבד היושב-ראש את השופט חיים כהן אומר שברגע ששופט מקבל את הגלימה אז הוא חושב שהוא אלוהים – אז לכן אני אומר - -

<היו"ר דוד רותם:>
מה לא נכון בזה לדעתך?

<מרדכי ורטהיימר:>
- - לכן אני אומר: זה דבר בסיסי שלא יכולים לשלול מהידיעה של המתלונן, את מה שהגיב השופט.

<אילן רויטר:>
אבל אנחנו כותבים את זה בהחלטה ויש מתלוננים - - -

<היו"ר דוד רותם:>
אבל אתה לא מבין שהחלטה זה שלב מאוחר מדי? רבותי היקרים, אתם לא מבינים על מה אנחנו מדברים. כששופט כותב בפסק הדין את ההחלטה אז זה לא אומר שבגלל זה אני לא צריך לקבל את ההזדמנות להגיב על טענות. שלב ההחלטה הוא כבר מאוחר מדי.

<יצחק הרצוג:>
השאלה לכמה זמן אתה יכול - - -
<היו"ר דוד רותם:>
רבותי, אל תרימו את היד. אני ראיתי אתכם. עם כל הכבוד, אני עוסק בעניינים מקצועיים.

<דב אבן אור:>
גם אנחנו.

<משה גורליק:>
ההיבט המקצועי.

<היו"ר דוד רותם:>
שמעתי אתכם. שמעתי אתכם גם בישיבה הקודמת.

<משה גורליק:>
לא היינו.

<היו"ר דוד רותם:>
הם לא היו. את היית?

<יעל חיון:>
הייתי.

<היו"ר דוד רותם:>
מספיק לי.

<יצחק הרצוג:>
את מי אתם מייצגים?

<יעל חיון:>
אני רוצה למסור הודעה בשם תנועת אומ"ץ של אריה אבנרי וגם הודעה - - -

<היו"ר דוד רותם:>
סליחה. אני לא מוכן לתת לך להצהיר שום הצהרות ושום הודעות. תודה רבה.

<דב אבן אור:>
אפשר להעיר הערה, אדוני?

<היו"ר דוד רותם:>
לא. יש שני דברים שאותם צריך לקחת בחשבון: למתלונן מגיעה זכות לראות מה התגובה של הנילון ולהגיב עליה. צריך למצוא את הדרך לזה. אם יש שם עניינים אישיים – צריך למצוא את הדרך איך מוציאים את העניינים האישיים. מצד שני צריך לשמור על כך שאף אחד לא ישלח את זה לתקשורת.

<יצחק הרצוג:>
נכון.

<היו"ר דוד רותם:>
אלו שני דברים שונים. 
<מיכל רובינשטיין:>
צריך לסגור אותם יחד.

<היו"ר דוד רותם:>
לא צריך לסגור אותם יחד – צריך לסגור אותם כל אחד בנפרד. כשסוגרים יחד זה בעייתי.

<יצחק הרצוג:>
זה לא איזה דיל. זה כל פרק בנפרד.

<היו"ר דוד רותם:>
כל פרק חי את עצמו.

<קריאה:>
אני חושב שזה לא פֵיר.

<היו"ר דוד רותם:>
אז אתה חושב. מותר לך לחשוב.

<משה גורליק:>
זה ייתן במה רק לצד אחד.

<היו"ר דוד רותם:>
רבותי, אני שמעתי אתכם ואני לא רוצה לתת לכם רשות דיבור – פה אני קובע מי מקבל רשות דיבור.

<משה גורליק:>
רק הערה קטנה.

<היו"ר דוד רותם:>
לא, לא. אני הודעתי לכם מראש, כשראיתי את החבורה.

<משה גורליק:>
אנחנו לא שייכים אלא כל אחד מארגון אחר. אני שייך לארגון אחר. רציתי רק להגיד דבר אחד: מבחן הסבירות. השופטים לא - - -

<היו"ר דוד רותם:>
לא, לא. סליחה. אתה לא קיבלת את רשות הדיבור. נציבות, איך אנחנו מבטיחים שיהיה - - -

<אילן רויטר:>
צריך לראות הצעה, אדוני, ולהתייחס אליה. צריך לראות ניסוח.
<היו"ר דוד רותם:>
אתה רוצה שאנחנו ננסח לכם?

<אילן רויטר:>
לא. אבל צריך להגיב לזה, אפשרות להגיב, כשנראה אם תהיה הצעה שתונח בפנינו ואנחנו נבדוק את זה ונעיר את ההערות.

<היו"ר דוד רותם:>
ההצעה שתונח לפניכם תאמר, בלשון כללית: תגובת הנילון תועבר למתלונן, במלואה או בחלקה, על פי החלטת הנציב - - -

<מרדכי ורטהיימר:>
לא.

<היו"ר דוד רותם:>
ד"ר ורטהיימר, אני אומר לך מה שאני רוצה.

<יצחק הרצוג:>
הוא עונה את זה יפה. הוא מנסח את זה נכון.

<היו"ר דוד רותם:>
והמתלונן יהיה רשאי להגיב עליה. זה הכול.

<רחל ברקאי:>
במסגרת אותה הצעה, נעגן גם את זכות השימוע של השופט.

<רונית זמיר:>
לשופט יש זכות שימוע.

<רחל ברקאי:>
לא קיימת בחוק.

<יצחק הרצוג:>
מה זה "זכות השימוע"? ממילא הוא חייב לענות, לא?
<היו"ר דוד רותם:>
זה יועבר תוך זמן מסוים ויהיה לו זמן קצוב להגיב.

<אילן רויטר:>
מה בעניין הפרסום?

<היו"ר דוד רותם:>
פרסום יהיה בנפרד. יהיה סעיף שיאסור פרסום. לנציב יהיה אסור לפרסם, לתקשורת יהיה אסור לפרסם.

<רונית זמיר:>
ואם המתלונן בכל זאת פרסם את תגובת השופט בעיתון.

<היו"ר דוד רותם:>
אז הוא עבריין.

<רונית זמיר:>
אנחנו לא נתחיל עכשיו לרוץ ולתבוע מתלוננים - - -

<אילן רויטר:>
אדוני ייקבע סנקציה פלילית? אדוני ייקבע פה סעיף עונשין?

<היו"ר דוד רותם:>
יכול להיות שאני אקבע סעיף עונשין.

<אילן רויטר:>
אנחנו עוד רוצים לראות את ההצעה מנוסחת במלואה ולהתייחס אליה, להביע את עמדתנו.

<היו"ר דוד רותם:>
הנה, קיבלת את ההצעה. שמעת את ההצעה. אתה רוצה לנסח אותה?

<אילן רויטר:>
אנחנו צריכים להתייעץ.

<היו"ר דוד רותם:>
אז תתייעצו, בסדר גמור. קיבלתם את הפרפראזה על הסעיף וזה מה שיהיה.

<יצחק הרצוג:>
עכשיו חוזרת השאלה: האם הנציב הוא המוסמך הבלעדי לפרסם את דבר ההחלטה או להשאיר את הסמכות של הנשיא והשר? הרי זה היה הדיון שהתחלנו כשזה שחזר לנושא של ורטהיימר.

<אילן רויטר:>
כשמקימים גוף כמו הנציבות ונותנים סמכות בידי הנציב, כך זה גם בגופים אחרים, יש מאמר או חוות דעת של הנציבה לשעבר שמתייחסת לעניין הזה, אז גם בגופים אחרים יש סמכות פרסום בידי אותו נציב. כאן, אנחנו חושבים שיש איזון ראוי: מצד אחד הנציב – שהוא הגוף שברר את התלונה – בידו תהיה הסמכות. מאידך, בוודאי שתהיה התייעצות – גם עם הנשיא והשר. אנחנו חושבים, לכן, שההצעה הזאת מאזנת באופן ראוי את האינטרסים השונים שעומדים על הפרק.

<היו"ר דוד רותם:>
לא. אין בזה בכלל. מי שרוצה לא לברר תלונות נגד שופטים אלא מי שרוצה להגן על השופטים ועל מעמדם זה הנשיא, ולכן יש לו מעמד. אני לא מדבר על נציגות השופטים, אני מדבר על ראש המערכת.

<אילן רויטר:>
לא הבנתי למה אדוני מכוון. שלא תהיה סמכות בידי הנציב?

<היו"ר דוד רותם:>
לא, לא. אני רוצה שזה יהיה הנציב והנשיא.

<אילן רויטר:>
בלי השר?

<יצחק הרצוג:>
למה צריך את השר? למה השר קשור?

<היו"ר דוד רותם:>
אתם רוצים גם את השר? הוא איש פוליטי. אין שום בעיה, גם השר. אז זה יהיה בהסכמה של שלושתם.

<פרץ סגל:>
זה המצב הקיים היום.

<יצחק הרצוג:>
לא. זה וטו מטורף על כל - - -

<פרץ סגל:>
אבל זה המצב החוקי הקיים היום.

<אילן רויטר:>
הרעיון של הנציב בהתייעצות עם השניים נראה לנו רעיון שמאזן נכונה את העניין.

<יצחק הרצוג:>
רגע. נגיד שהם מתנגדים. שני האחרים מתנגדים. מה אתם עושים?

<רונית זמיר:>
לפעמים קורה שרק אחד מתנגד.

<יצחק הרצוג:>
זה וטו.

<היו"ר דוד רותם:>
זה וטו.

<יצחק הרצוג:>
זה לא הגיוני. אתה רוצה שהציבור ידע אם יש תלונה - - -

<היו"ר דוד רותם:>
רגע. אני לא מבין, תגיד לי ממי אתה מפחד: מהנשיא או מהשר?

<יצחק הרצוג:>
לכן ההצעה שלך לא הייתה כל-כך רעה שזה יהי הנשיא והנציב.

<היו"ר דוד רותם:>
אבל אז קופץ לך פרץ. אני מוכן להוציא את השר. אתם מוכנים לצאת, אדוני שר המשפטים?
<גלעד סממה:>
זה יכול להיות בהתייעצות עם השר.

<יצחק הרצוג:>
מקובל עלי.

<היו"ר דוד רותם:>
הבנתי. הנציב באישור הנשיא ובהתייעצות עם השר.
<אורי מקלב:>
גם עם הנשיא התייעצות.

<היו"ר דוד רותם:>
לא, לא. אני לא רוצה. אני רוצה בהסכמת השר.

<אורי מקלב:>
אמרת שהנשיא בא להגן.

<היו"ר דוד רותם:>
נכון, הוא בא להגן על השופטים. אורי, כל הפרסום הזה הוא רק נזק למערכת. הרעיון שרצים לתקשורת ומפרסמים, יש פייסבוק וכל מיני  - - -

<רונית זמיר:>
אם הנציב מפרסם, זה לא פייסבוק.

<היו"ר דוד רותם:>
אני לא מדבר על הנציב. אני מדבר על אנשים אחרים.

<אורי מקלב:>
אתה מדבר, בסופו של דבר, על ההחלטה. לא רק על הטפול, על התהליך.

<יצחק הרצוג:>
זה רק על ההחלטה. זה מה שכתוב בחוק.

<אורי מקלב:>
בסופו של דבר, ההחלטה צריכה להיות - - -
<היו"ר דוד רותם:>
לא כל דבר צריך להתפרסם.

<יצחק הרצוג:>
אני חושב שהנשיא לא יפחד לפרסם. הוא יודע - - -

<היו"ר דוד רותם:>
אם היא נמצאה מוצדקת אז - - -

<אורי מקלב:>
והנשיא תמיד ישים וטו.

<היו"ר דוד רותם:>
מה פתאום? 

<יצחק הרצוג:>
הנציבות, כמה כאלו פורסמו עד היום?

<אילן רויטר:>
מספר מועט.

<פרץ סגל:>
יש שתי אפשרויות: או להשאיר את המצב הקיים – גם השר וגם הנשיא נותנים אישור לפרסום. או כמו שהצענו בהצעת החוק, וזה היה בהסכמת הנציב וגם בהסכמת הנשיאה וגם בהסכמת שר המשפטים, בהתייעצות. 

אחד מהשתיים: לעשות אבחנה בין השר לבין הנישא – זה לא מקובל עלינו. כלומר, מי שאחראי למערכת ביתי המשפט זה שר המשפטים ולכן אם זה צריך להיות בהסכמה – זה צריך להיות גם בהסכמת השר וגם בהסכמת הנשיאה, וזה המצב החוקי היום.

אם אנחנו חושבים שאין צורך, כפי שנאמר פה על-ידי הנציבות, מכיוון שהם הגוף המקצועי, ואם הם סבורים שהם צריכים להתייעץ אבל בסופו של דבר המילה האחרונה בידיהם – אז זה יהיה גם בהתייעצות עם השר וגם בהתייעצות עם הנשיאה.

<אורי מקלב:>
על זה קיבלתם הסכמה גם מהנציב?

<אילן רויטר:>
כן, שני הדברים.

<היו"ר דוד רותם:>
אני מתכוון להציע שזה יהיה הנציב והנשיא ולא השר.

<יצחק הרצוג:>
לא, אתה לא יכול - - -

<היו"ר דוד רותם:>
אני יכול לעשות מה שאני רוצה. אתה יכול להצביע איתי או נגדי, אתה יודע. 

<יצחק הרצוג:>
לכן אני חשבתי שזה יהיה בהתייעצות עם השר. מר גלעד סממה הסכים ונראה לי - - -

<היו"ר דוד רותם:>
להתייעצות אני מסכים.

<גלעד סממה:>
הבאנו נוסח שמדבר על התייעצות עם הנשיא והתייעצות עם - - -

<היו"ר דוד רותם:>
לא, לא. אני רוצה הסכמה של הנשיא, לא התייעצות עם הנשיא.

<גלעד סממה:>
בסדר. אז אנחנו נחזור לוועדה עם - - -
<היו"ר דוד רותם:>
אין שום בעיה. תבדקו את זה.

<מיכל רובינשטיין:>
בהסכמת הנשיא?

<היו"ר דוד רותם:>
בהסכמת הנשיא ובהתייעצות עם השר. ואם לא אז אתם תוכלו להגיש הסתייגות, מה הבעיה?

<פרץ סגל:>
מי שנושא באחריות למערכת הוא שר המשפטים - - -
<אילן רויטר:>
בהיבט של סדרי מנהל.

<פרץ סגל:>
זה נכון שבהיבט של סדרי מנהל, אבל בסופו של דבר, מי יושב-ראש ועדת המינויים לשופטים? ומיהו יושב-ראש ועדה במקרה שצריך להדיח לפי המלצת הנציב? – זה השר. לכן, מי שצריך פה את הסכמתו, מי שעומד בראש - - -

<קריאה:>
- - -

<פרץ סגל:>
מי מגיש את הקובלנה על שופט בבית הדין למשמעת? בסופו של דבר, מי שנושא באחריות המיניסטריאלית למערכת בתי המשפט זה שר המשפטים.

<היו"ר דוד רותם:>
אתה שואל אותי ממתי אני מתלהב מהנשיא?

<יצחק הרצוג:>
כן.

<היו"ר דוד רותם:>
אני תמיד מתלהב מהנשיאים, בעיקר כשם עוזבים.

<יצחק הרצוג:>
בסדר, אבל זה לא במקום מבחינת - - -

<אורי מקלב:>
הוא רוצה - - -

<היו"ר דוד רותם:>
הוא מתגרה בי והוא חושב שאני אשב לו בשקט.

<אורי מקלב:>
לא חידדת את ההבדל בין הנשיא לבין השר. למה אתה - - -

<היו"ר דוד רותם:>
כי השר הוא פוליטיקאי והנשיא הוא איש משפט, ראש המערכת.

<יצחק הרצוג:>
אני חושב, פרץ, שיש הבדל – עם כל הכבוד שאני רוחש למשרד המשפטים ולשר – במקרה הזה, ראש המערכת, מבחינת השופטים, זה הנשיא. הביקורת על האתיקה של השופטים זה הנציב. אני לא חושב שאתה צריך לראות בזה עלבון אם יהיה תהליך של התייעצות עם השר. 

ביג דיל, אז תהיה התייעצות עם השר. התייעצו איתי בתור שר באלף דברים – אני בדקתי אם יש לי וטו או לא? אני מפחד מווטו של שלושה וזה מסורבל. אני חושב שזו פשרה הוגנת, זה הכול.
<אילן רויטר:>
ואצל שניים אין וטו?

<יצחק הרצוג:>
לא יהיה וטו, כי אני מאמין שהנשיא והנציב יידעו לעבוד כי שניהם, בסוף, הם בתוך מערכת השיפוט. כך אני חושב.

<היו"ר דוד רותם:>
אני אולי אוסיף עוד דבר אחד. אני יודע, השופטים לא כל כך יאהבו את זה: אם נמצאה התלונה מוצדקת – היא תמיד תפורסם.
<אילן רויטר:>
ממש לא.

<יצחק הרצוג:>
למה? זה  לא חופש המידע המינימאלי?
<היו"ר דוד רותם:>
זה מאוד בעייתי? למה? 
<רונית זמיר:>
שופט עיכב פסק דין בחצי שנה – זה ראוי לפרסם דבר כזה?

<אילן רויטר:>
לא. כתוב: מצא כי יש לכך חשיבות ציבורית - - -

<היו"ר דוד רותם:>
אני אגיד לך, קודם כל – כן, זה ראוי לפרסום. בסטטיסטיקה של הנהלת בתי המשפט היא לא סוד. אחת הבעיות הקשות היא שופטים שמעכבים פסקי דין. תפרסמו את זה.

<רונית זמיר:>
תלוי בכמה. אם זה היה - - -

<היו"ר דוד רותם:>
מעל חצי שנה. מה אומר החוק, תוך כמה זמן צריך לכתוב פסק דין?
<אילן רויטר:>
שלושים יום.

<היו"ר דוד רותם:>
הבנתי. חצי שנה זה אומר שחמישה חודשים השופט עבריין. למה שאני לא אדע מזה?

<אילן רויטר:>
אבל אם היו לו נסיבות מיוחדות? אם הוא חלה, לא עלינו? והיו גם מקרים כאלה - - -

<היו"ר דוד רותם:>
אז התלונה לא תימצא מוצדקת.

<יצחק הרצוג:>
היא כן תימצא רק הוא יגיד שיש עילה אישית של צנעת הפרט.

<היו"ר דוד רותם:>
היא לא תימצא מוצדקת.

<רחל ברקאי:>
זה לפעמים על התפר. אולי התלונה מוצדקת לגבי העיכוב עצמו, והנסיבות האישיות הן אולי לא הבלאנס הטוב תמיד. 

<היו"ר דוד רותם:>
אז יפורסם שהתלונה הייתה מוצדקת. אני לא בקשתי שיפרסמו את הנסיבות. יפרסמו שנגד השופט הזה הוגשה תלונה על עיכוב פסקי דין מעל שישה חודשים, והתלונה הייתה מוצדקת.

<יצחק הרצוג:>
אני חושב שזה נכון מבחינת השקיפות הציבורית וחופש המידע. אין מה לעשות – גם מערכת המשפט חינכה אותנו כך.

<היו"ר דוד רותם:>
כן, זה יפתור לכם את בעיית המשוב.

<רחל ברקאי:>
זה פתר את בעיית המשוב.

<מיכל רובינשטיין:>
נדמה לך.

<רות גורדין:>
אני מזכירה בהקשר הזה את התיקון שאתם מבקשים לסעיף 22, להוסיף את (ב)(1) שהתלונות לא יחולקו למוצדקות ובלתי מוצדקות אלא יהיה גם משהו של ביניים, שאולי התלונה שהוזכרה כאן – על עיכוב מוצדק – תיכנס למעמד הביניים הזה - - -

<אילן רויטר:>
אבל על פי הנוסח זה לא רק תלונה מוצדקת שהוא יכול לפרסם. תראי בטובך את ההצעה ב-(א)(1): "רשאי הנציב, לאחר התייעצות עם הנשיא והשר, לפרסם פרטי תלונה מסוימת על שופט וכן את ממצאי בירורה".

לא כתוב "רק מוצדקת", כתוב "ממצאי בירורה". גם בסיפה כתוב כי הדבר נדרש – אחת האפשרויות – להעמיד דברים על דיוקם, כלומר, התלונה נדחתה ולכם הפרסום שהיה קודם, לא היה לו יסוד.
<רות גורדין:>
אפשר להוסיף סעיף חדש ונוסף.

<יצחק הרצוג:>
אולי השופט יפרוס?

<משה גורליק:>
ומה אם זה מוצדק באופן חלקי?

<היו"ר דוד רותם:>
אני לא מבין, מה אני צריך להסתיר? התלונה מוצדקת, האיש עיכב יותר משישה חודשים פסקי דין. הייתי מפרסם את זה בעיתון כדי שידעו גם שהוא מקבל עונש.

<רחל ברקאי:>
ברגע שיש בזה עניין ציבורי אז זה מפורסם. 

<היו"ר דוד רותם:>
היא תלונה מוצדקת. תלונה מוצדקת יש בה עניין ציבורי. עם כל הכבוד, אם שופט - - -

<מיכל רובינשטיין:>
תלוי בנסיבות. אינני יודעת מה הנסיבות. יש מיליון תלונות, יש אלפי תלונות - - - זוטי דברים.

<יצחק הרצוג:>
הוא אומר: דבר ההחלטה.

<היו"ר דוד רותם:>
זוטי דברים, והנשיא מוצא אותן מוצדקות? אז יידע הציבור.

<מיכל רובינשטיין:>
תקלה ב"נט המשפט", למשל.

<רונית זמיר:>
השופט אחראי ל"נט המשפט"?

<היו"ר דוד רותם:>
השופט אחראי ל"נט המשפט"?

<רחל ברקאי:>
אבל לפעמים אנחנו מקבלים החלטות שהתלונה מוצדקת, כן.

<משה גורליק:>
זה לא שייך לנושא.

<אילן רויטר:>
אין החלטה שהתלונה מוצדקת אם התקלה הייתה ב"נט המשפט". אני נמצא בנציבות מיום הקמתה ולמיטב ידיעתי אין דבר כזה.

<רחל ברקאי:>
אנחנו נקיים ישיבה נפרדת ואנחנו נראה לכם.

<אילן רויטר:>
למיטב ידיעתי אין דבר כזה אבל לא ניכנס - - -

<היו"ר דוד רותם:>
רגע.

<ברק לייזר:>
יש מקרים שבם הנזק שנגרם מפרסום ההחלטה של הנציב עולה על הפגם שמצא הנציב בהתנהלות של השופט. למשל, הנציב מוצא תלונות מוצדקות על כך שהיה תיעוד או לא היה תיעוד בפרוטוקול של איזה עניין שהוא יחסית שולי. לדוגמה: פלוני יצא מהאולם ביוזמתו ולא בהוראת בית המשפט. תיקון סמנטי בפרוטוקול. יכול להיות שבמקרים כאלה, הנזק שבפרסום ההחלטה עולה על הפגם - - -
<היו"ר דוד רותם:>
איזו מחלוקת יש ביני ובינך במהות? הפרוטוקול משקף את האמת – לא מה שהשופט רוצה, אתה מבין? העניין הזה שצריך להגיש בקשה לתיקון פרוטוקול היא אחת השערוריות הכי גדולות שיש במערכת המשפט שלנו. אם שופט לא כתב את המציאות האמיתית, אלא ליד, אז התלונה מוצדקת ושהציבור יידע.

<ברק לייזר:>
אני מסכים עם אדוני. יש לא מעט מקרים כאלה.
<מיכל רובינשטיין:>
זכות השימוע תהיה מעוגנת, אני מקווה, אבל היום היא מקוימת. אם השופט הנילון רוצה להיפגש ולשוחח עם הנציב – הנציב מקבל אותו. יש מקרים, אחרי שהתלונה נמצאה מוצדקת, בעיון חוזר משתנה התוצאה. זאת אומרת, אם אפשר יהיה לפרסם את זה בשלב הראשון, זה עשוי לגרום מאוד חמור, במידה והתוצאה תשתנה, ויש מקרים ספציפיים שזה קורה.
לקחת את הסעיף כפי שהוא, ואם יש בכך חשיבות – זה יפורסם. אבל לא באופן אוטומטי כל תלונה מוצדקת אפשר יהיה לפרסם.

<היו"ר דוד רותם:>
אני רוצה לשאול אותך שאלה: הגעתי לפנייך - - -

<מיכל רובינשטיין:>
לא כדאי.

<היו"ר דוד רותם:>
אני אסתדר גם איתך.

<מיכל רובינשטיין:>
בטוח, בטוח.

<היו"ר דוד רותם:>
ואני הורשעתי בבית משפט השלום והגשתי ערעור וזוכיתי אצלך. בינתיים ההרשעה שלי פורסמה בכל מקום. אף אלד לא יעלה בדעתו לומר שצריך לאסור פרסום. יש תלונה מוצדקת, זה מה שקבעו – זה יפורסם. אם אחר כך יבואו ויגידו שהאיש זוכה בעיון מחדש – אז יפרסמו שהחלטת הנציבות מיום זה בעניין השופט פלוני – בוטלה. את אומרת שאת זה לא יפרסמו בתקשורת. זאת בעיה של כולנו.

<רחל ברקאי:>
כבוד היושב-ראש, נדמה לנו שהסעיף הזה שמדבר על פרסום, שיש בו עניין לציבור, הוא רק באותם מקרים שהתלונה התקבלה. אם התלונה נדחתה – אין עניין לציבור וזה לא אייטם תקשורתי וזה לא מעניין אף אחד מהציבור. אז אנחנו חזרנו לאותה נקודת התחלה של: מה בעצם ילך לפרסום?

<היו"ר דוד רותם:>
אני רוצה שכל תלונה מוצדקת תלך לפרסום.

<רחל ברקאי:>
אז אנחנו בעצם מנטרלים את שלב ההתייעצות, מנטרלים את שלב ההסכמה, מנטרלים הכול - - -

<דב אבן אור:>
למה? זה כבר אחרי זה.

<היו"ר דוד רותם:>
אדוני, פה מדברים רק עם רשות דיבור.

<דב אבן אור:>
אבל אתה לא נותן לנו, אדוני.

<היו"ר דוד רותם:>
אני אתן לכם כשאני אחליט שאני רוצה לשמוע אתכם. זה המצב. הודעתי לכם מראש שאתם מוזמנים לישיבה אבל אני לא מתחייב לתת לאף אחד זכות דיבור.

<משה גורליק:>
אנחנו מחכים בסבלנות.

<דב אבן אור:>
בסדר. לא מתחייב אבל לפחות - - -
<משה גורליק:>
יש לנו דברים חשובים להגיד. אנחנו מחכים בסבלנות, אז אנא ממך.

<רחל ברקאי:>
אז נדמה לנו שאנחנו בעצם חוזרים לאותה נקודת התחלה: האם אנחנו כאן רוצים לנטרל את כל הנושא של ההתייעצות ולנטרל את כל הנושא של ההסכמה ולתת, בעצם, יד חופשית לנציב לפרסם כל עניין ועניין. נדמה לנו שבגלל הרגישות, שמדובר בשופטים, עם כל מה שמשתמע: תחושת הנקמה, ה"עליהום" וכו'.

<יצחק הרצוג:>
יש בזה משהו.

<רחל ברקאי:>
ישבנו יחד ודיברנו על הנוסח של התייעצות והסכמה והתנדנדנו כאן בין הדברים. הייתי רוצה שנחזור לאותה נקודת התחלה.

<מיכל רובינשטיין:>
למה להרחיב? בעצם, הסעיף כפי שהוא מנוסח היום – לבד מהנושא של ההסכמה וההתייעצות – נותן אופציה גם למוצדקת וגם ללא מוצדקת. השאלה היא: עם מי צריך להסכים על כך? הנציב, הנשיא ובהתייעצות עם השר, זה הכול.

<יצחק הרצוג:>
טוב. זה סיכמנו.

<מיכל רובינשטיין:>
זה כולל את הכול.

<יצחק הרצוג:>
לי זה נראה סביר.

<מיכל רובינשטיין:>
מקום שיש חשיבות ציבורית לפרסום – זה יפורסם.

<היו"ר דוד רותם:>
טוב. כן, עורך דין אבן אור.

<דב אבן אור:>
שני דברים. אל"ף, לא יכולה להיות מחלוקת שהחלטה של נציב התלונות היא מעין שיפוטית. לכן, לא יעלה על הדעת שאם החלטה שהתקבלה – כלומר, מה שאנחנו קוראים החלטה מוצדקת – לא תתקבל, בדיוק כפי שהייתה בזמנו דרישה לבתי דין משמעתיים בלשכת עורכי הדין לפרסם את ההחלטות שלהם ובסופו של דבר זה מתפרסם. לכן, פה צריכה להיות הבחנה בין תלונה שהתקבלה ובין תלונה שלא התקבלה. אין שום הגיון שתלונה שהתקבלה לא תהיה, לפחות למלונן, זכות לפרסום. הרי זה צריך להיות משקל נגד: יש לנו את המשקל של סעיף (א)(1) עם השיקול דעת ויש את סעיף 2 (ב)(1) שבו מדובר על תלונה מוצדקת, שזה ברור שהיא צריכה לצאת החוצה.
השאלה היא, אדוני, גם ההגדרה של "לפרסם". מה זה "לפרסם"? לדוגמה, כאשר תלונה נדחתה ואותו מתלונן החליט להגיש תביעת נזיקין נגד המדינה כמעסיקתו של השופט, האם עצם הפרסום של התביעה מהווה עברה לפי התיקון לחוק, בהנחה שיתקבל?

<היו"ר דוד רותם:>
לא, מה פתאום?

<דב אבן אור:>
אז מה זה המילה "פרסום", אדוני?

<היו"ר דוד רותם:>
אני אגיד לך משהו: ייעוץ משפטי – לא פה.

<דב אבן אור:>
המילה "פרסום" היא מאד גורפת, אדוני.
<היו"ר דוד רותם:>
בסדר. 
<משה גורליק:>
אני נציג תנועה ציבורית "דין צדק". מה שלי מפריע בנושא שזו מן התארגנות של צנזורה שיפוטית. בכל דבר ועניין, כאשר אנחנו טוענים, הדברים צריכם לעבור את מה שנקרא "סף הסבירות". ההצעה צריכה להיות סבירה. אם ההצעה הייתה סבירה, אז כמובן. אבל מה שיקרה פה זה שחלק אחד יפרסם, תהיה במה לצד אחד שיפרסם, וכמו כל צנזורה – זה ייפול. תמיד היה ותמיד יהיה.

הצד השני יסתיר דברים. הוא יצטייר בציבור כצנזור. והדבר הזה לא רק שמנוגד לעקרון השקיפות, הוא גם יפגע באמינות המערכת המשפטית, שבלאו הכי היום ירדה מאוד. ולא רק זה – עקרון הסבירות אומר שאם לא היו מקרים מעולם, אז איכשהו. אבל כאשר מערכת בתי המשפט היום מצטיירת בעיני הציבור כמערכת שיש בה מקרים רבים של סילופים, עוולות, עיוותי דין קשים מאוד שאינם מבוקרים - - -
<רחל ברקאי:>
אנחנו רוצים למחות על ההתבטאות הזאת.

<משה גורליק:>
בבקשה. זה בסדר. אני יכול להוכיח את ההתבטאות ואני יכול להוכיח את האמת שהמקרים האלה רבים מאוד. האם אנחנו רוצים שיקום עלינו עוד ארגון חיצוני שיבקר אותנו, כמו או"ם או דברים כאלה? זה מה שאנחנו רוצים?

<היו"ר דוד רותם:>
אנחנו בעד שהאו"ם יבקר אותנו. אנחנו בעד שהאו"ם יבקר את מערכת המשפט.

<משה גורליק:>
זה יבוא, זה כבר התחיל וזה בדרך. חבל מאוד.

<היו"ר דוד רותם:>
כן, אדוני. בבקשה.

<תמיר חג'ג':>
אני מהמחאה החברתית. אני מדבר בשמי ואני מקווה שגם בם הציבור. אני רוצה לבקש מאדוני היושב-ראש את האפשרות להביע את המחאה האישית שלי. אני חושב ששופט הוא אזרח ככל האזרחים, הוא לא מעל החוק. אין אף אחד שיכול לקבוע שמישהו מאזרחי המדינה הוא בעצם מעל החוק. הראייה הטובה ביותר היא שנשיא המדינה יושב היום בבית סוהר בעקבות תלונה.

התלונה הזאת צברה תאוצה, היה לה הד תקשורתי גדול מאוד וזאת ההוכחה ששופט, עם כל הכבוד, הוא אדם והוא יכול לטעות, הוא יכול לפסוק שלא בצדק על סמך ראיות שקריות או מוטעות.

<יצחק הרצוג:>
זה לא נושא הדיון.

<היו"ר דוד רותם:>
ומה אתה רוצה? שאני אפנה אליך שתבדוק את פסק הדין?

<יצחק הרצוג:>
זה לא הגיוני.

<תמיר חג'ג':>
לא, לא. אני לא הסמכות. אני אזרח.

<יצחק הרצוג:>
זה ברור לך שאם השופט אנס או הטריד מינית זה בכלל לא בַּמָּטֶרְיָה הזאת. זה הולך מיד לחקירת משטרה. מה הקשר?
<תמיר חג'ג':>
גם טעות בשיקול דעת שיפוטית זה לא קשור. אני לא מדבר על אונס או על עברות פליליות - - -

<יצחק הרצוג:>
זה לא זה.

<תמיר חג'ג':>
אני מדבר על זה שאם אני מתלונן כנגד שופט – אני רוצה לדעת את התשובה שלו, אני רוצה לדעת איך להגיב ואיך להתגונן מול השופט, כי שופט הוא לא מעל החוק.

<משה גורליק:>
במקרה הזה, אנחנו יודעים שהוא מעל החוק.

<תמיר חג'ג':>
אסור שהוא יהיה ככה.

<משה גורליק:>
זה המצב הקיים: הוא מעל החוק, התלונות נגדו "מטויחות" במשטרה.

<תמיר חג'ג':>
אדוני היקר, אין אזרח שהוא מעל החוק.

<משה גורליק:>
לא צריך להיות.

<היו"ר דוד רותם:>
תודה רבה. בואו נמשיך.

<רות גורדין:>
אם כן, אנחנו חוזרים לסעיף 13 (ב)(1) "לא יפרסם". אמרנו שאם אנחנו מתקנים את סעיף (א)(1) כהצעת היושב-ראש או כהצעה אחרת. מישהו עוד רוצה להתייחס לסעיף הזה?
<מיכל רובינשטיין:>
אני אבקש להתייחס. כיום מדובר: לא יפרסם אדם ממצאי בירור של תלונה שהוגשה לנציב. אנחהו מבקשים את דבר הגשת התלונה וכל חומר או ידיעה שהגיעה אליו על-ידי הנציב במהלך בירור התלונה. כל הנושא הזה צריך להיות חסוי.

<רחל ברקאי:>
לא רק את הממצאים אלא גם את השלב ההתחלתי.

<ברק לייזר:>
את עצם הגשת התלונה.

<מיכל רובינשטיין:>
דבר הגשת התלונה וכל חומר או ידיעה שהגיעה אליו על-ידי הנציב.

<היו"ר דוד רותם:>
את מבינה שאת לא עושה כלום בתיקון שלך? כי אני אגיש את התלונה נגד השופט לתקשורת באותו יום שאני שולח את זה וזה לא על-ידי הנציב, זה על-ידי.

<ברק לייזר:>
לא יפרסם אדם.

<היו"ר דוד רותם:>
אני לא מבין. התלונה עצמה.

<מיכל רובינשטיין:>
התלונה לא תפורסם וכל חומר במהלך בירור - - -

<היו"ר דוד רותם:>
ואם היא תפורסם – מה יקרה? ואם פרסמתי – מה יקרה?

<משה גורליק:>
אי אפשר לחסום את זה.

<מיכל רובינשטיין:>
סוביודיצה. מה זה "אי אפשר לחסום"?

<ברק לייזר:>
גם הפרת חובה חקוקה, אדוני, וגם סעיף 287 לחוק העונשין שמדבר על פרסומים אסורים, אפשר יהיה להפעיל אותו.

<היו"ר דוד רותם:>
מי יפעיל אותו?

<ברק לייזר:>
סמוך עלינו.

<היו"ר דוד רותם:>
לא. אתה יודע שאני לא סומך עליכם.

<אורי מקלב:>
אדוני היושב-ראש, בתקנון הכנסת יש סעיף שקובע שחבר כנסת שהגיש בקשה לשאילתא דחופה והוא פרסם את זה בעיתון לפני כן אז הנשיאות לא דנה - - -

<היו"ר דוד רותם:>
לא שאילתא. אתה מתכוון לתלונה לוועדת האתיקה. אני הצעתי את ההצעה הזאת והנציב ענה לי: נכון, מה אתה רוצה? אדם התלונן נגד שופט, שהשופט הוא עבריין וזה זה התפרסם בעיתון – אז האיש הזה יישאר שופט למרות שהוא - - -

<יצחק הרצוג:>
לא. זה גם השפעה לרעה על הליכי המשפט. יש פה בעיה אמיתית. זה דבר שהוא חמור. אז מה אם כך, ההצעה?

<אורי מקלב:>
הם ביקשו להגביל את הכול ואנחנו אומרים שבסך הכול הוא יכול לפרסם לפני התמונה. אי אפשר למנוע.

<מיכל רובינשטיין:>
ועדיין התלונה לא יכולה להתברר. אני לא יכולה לאסור את זה. אני יכולה לאסור רק משהשלב שהוגשה תלונה לנציב. מהשלב הזה ועד למיצוי הבירור התוצאות – כל ההליך הוא חסוי, לרבות כל המסמכים שמוחלפים בין הצדדים.

<יצחק הרצוג:>
בתנאי שיהיו חילופי מסמכים.

<מיכל רובינשטיין:>
בסדר. אבל זה חייב להיות חסוי.
<היו"ר דוד רותם:>
קיימים חילופי מסמכים, כי אנחנו אמרנו שהמתלונן יקבל.

<יצחק הרצוג:>
כן, פרפראזה.
<דב אבן אור:>
אדוני, ומה יקרה אם במקביל אדם הגיש את התלונה למשטרה וגם לנציב.
<היו"ר דוד רותם:>
אדוני קיבל רשות דיבור?

<דב אבן אור:>
רק הערה.

<היו"ר דוד רותם:>
רק לחברי הכנסת מותר להעיר הערות.

<דב אבן אור:>
אני שומע גם מסביב.

<היו"ר דוד רותם:>
לא. קריאות ביניים מותרות רק לחברי הכנסת.

<דב אבן אור:>
והאחרים, מה זה?

<היו"ר דוד רותם:>
אין להם רשות.

<משה גורליק:>
אתה מציע לנו לדבר כאחרים?

<דב אבן אור:>
איך מוגדרות ההערות של האחרים?

<היו"ר דוד רותם:>
אין להם הערות.

<דב אבן אור:>
אין להם הערות?

<היו"ר דוד רותם:>
לא. אף אחד לא ידבר בלי רשות.

<רות גורדין:>
אז אולי אחרי שנתקן את סעיף (א)(1), נראה את האיזון עם סעיף (ב)(1) כי הם קצת משליכים אחד על השני. ניתן לעבור לסעיף 14 שהתיקון המהותי שמבוקש בו הוא בירור ביוזמת הנציב. עד היום הציב לא היה מוסמך בחוק לברר בעצמו. יש כאן הצעה לפתוח את הנושא הזה. ביקשנו גם מעורכת דין דינה צדוק לברר את הנושא הזה ואיך הוא עובד בעולם וגם נשמח לשמוע.

<היו"ר דוד רותם:>
מה מצבנו בעולם?

<דינה צדוק:>
בקיצור נמרץ. בשלושת המדינות שבדקנו הנציבות מוסמכת לבדוק מיוזמתה. למעשה זה מופעל ממש במקרים נדירים.

<יצחק הרצוג:>
אני מאוד בעד זה. אני חושב שזה דבר מינימאלי וטריוויאלי.

<מיכל רובינשטיין:>
אבל הייתי מבקשת להוסיף: לקבל את הסכמת הנשיא והשר.

<היו"ר דוד רותם:>
התייעצות.

<מיכל רובינשטיין:>
עם שניהם?

<יצחק הרצוג:>
מה, עוד פעם התייעצות?

<היו"ר דוד רותם:>
כך כתוב פה. יש התייעצות.

<אילן רויטר:>
כתוב בסעיף (ג): הנציב רשאי, לאחר התייעצות עם הנשיא והשר, לברר ביוזמתו. כך מוצע.

<מיכל רובינשטיין:>
היינו מבקשים לחזור להסכמה.

<היו"ר דוד רותם:>
לא צריך.

<יצחק הרצוג:>
לא, לא. צריך לתת לו לחיות והיא אמורה לפקח עליכם.

<היו"ר דוד רותם:>
השופטת רובינשטיין, אין שום סיכוי בעולם שזה יקרה, אני מודיע לך. התלונות מגיעות מהנשיא והשר, לא מגיעות מהנציב.

<מיכל רובינשטיין:>
בסדר.

<רות גורדין:>
אם יורשה, עוד שאלה. יש כאן בעצם הרחה כפולה שצריך לשים לב לאיה: הנציב יכול לברר ביוזמתו עניין הנוגע להתנהגות שופט, כאשר "התנהגות שופט" לא מוגדרת כמו היום בחוק, אלא לפי התיקון היא תהיה גם התנהגות ערב המינוי ומחוץ לכס.

<היו"ר דוד רותם:>
כ, כן.

<יצחק הרצוג:>
סיכמנו את זה.

<רות גורדין:>
היוזמה תהיה גם לגבי התנהגות מחוץ לכס.

<יצחק הרצוג:>
גם זה. הרחבנו.

<רחל ברקאי:>
נדמה לנו שכאן, התוספת של "נהלי עבודתו" היא מיותרת מכיוון שהתיקון היום בסעיף ההגדרות של התנהגות שופט, כוללת גם את נושאי נהלי עבודתו.

<יצחק הרצוג:>
כן, מה זה נהלי עבודתו?

<היו"ר דוד רותם:>
מה זה נהלי עבודתו? רוצים לברר שכשהוא מתחיל את יום הדיונים וכותב: הגעתי בשעה 09:00 והצדדים לא היו באולם ולכן נאלצתי לתת פסק דין – אז צריך לבדוק שהוא באמת הגיע ב-09:00.
<יצחק הרצוג:>
זה לא עניין של התנהגות?

<היו"ר דוד רותם:>
זה נוהל עבודה.

<יצחק הרצוג:>
השאלה אם המילים "נהלי עבודתו" יהיו עילה לכל מיני עורכי דין - - -

<רות גורדין:>
השאלה היא אם זה חופף או לא חופף את ניהול המשפט על-ידו. התנהגות זה ניהול המשפט על-ידו, וכאן זה נהלי עבודה.

<אילן רויטר:>
לאו דווקא. אם יש תלונה שבבית משפט מסוים כל השופטים יוצאים להפסקה לא של שעה אלא של שעתיים. נניח ונגרם לציבור עיוות דין, לכן זה נהלי עבודה. אם באותו בית משפט יוצאים להפסקה מאוד ארוכה – זה עניין של נהלי עבודה.

<היו"ר דוד רותם:>
אין דבר כזה. הם יוצאים להפסקה של שעה ואחר כך יש ישיבת שופטים. לא קיים דבר כזה – יוצאים להפסקה של שעתיים.

<רחל ברקאי:>
השאלה אם זה לא השגת גבול של תפקידו של נשיא בית המשפט הספציפי שבו מכהן השופט. כי נהלי עבודה זה עומס התיקים, זה קצב שמיעת התיקים, זה הפסקות וישיבות שופטים, זה אלף ואחד דברים.

<יצחק הרצוג:>
אז הנציב יפנה לנשיא.

<רחל ברקאי:>
אבל הנציב לא פונה לנשיא.

<היו"ר דוד רותם:>
אבל מה שיקרה זה שיקבל שופט מכתב מהנציב שיגיד: החלטתי לברר תלונה על נהלי עבודתך כי אתה יוצא לשעתיים הפסקה ויש לך יותר מדי תיקים על השולחן. יענה לו: אדוני, נא לפנות לנשיא שלי זה מה שהוא רוצה.

<רחל ברקאי:>
כן, אבל השאלה אם אנחנו לא משיגים – אם זה התפקיד?

<מיכל רובינשטיין:>
אנחנו נמצאים עכשיו ביוזמה של הנציב.זה אחרת מאשר תלונה סתם.
<יצחק הרצוג:>
בואו נשאל את הנציבות: כמה אתם נתקלים בטענות על נהלי עבודה?
<היו"ר דוד רותם:>
רבותי, אתם חושבים באמת שלנציב אין מה לעשות והוא יחפש את השופטים?

<יצחק הרצוג:>
אז בוא נשמע: מה זה אומר "נהלי עבודתו"? אם הוא מנהל יומן ב-Outlook? מה זה נהלי עבודתו?

<רונית זמיר:>
הכוונה הייתה שנוכל לברר לא רק תלונות על התנהגות ספציפית אלא גם על עניינים שיש בהם איזשהו פן מערכתי.

<היו"ר דוד רותם:>
האם הוא ל"נט המשפט" בשבת אחרי הצהריים או שהשופט הזה לא עונה ל"נט המשפט" 48 שעות?

<רונית זמיר:>
זה לא.

<יצחק הרצוג:>
נשמע מה כן.

<רונית זמיר:>
לדוגמה: נניח שתוך כדי בירור תלונות, מסתבר לנו שבבית משפט מסוים יש הרבה תלונות על שופטים באותו בית משפט שמופעל לחץ לפרה שנמצאו מוצדקות. אנחנו רוצים לבדוק עניין מערכתי שקשור לאותו בית משפט - - -

<יצחק הרצוג:>
נראה לך שזה מתאים לנציבות?

<רונית זמיר:>
האם יש הנחיה של הנשיא "לחסל" תיקים במהירות דווקא באותו - - -

<יצחק הרצוג:>
זה בוודאי לא נוגע. זה ממש לא נוגע לאתיקה.

<היו"ר דוד רותם:>
אני מסכים איתך, זה דבר מאוד חשוב. 
<יצחק הרצוג:>
חשוב, רק לא בפורום הזה.

<היו"ר דוד רותם:>
אבל יש לי גם שאלה: אתם גם תבדקו כמה עסקאות טיעון נעשות בבית משפט? כי השופטים גומרים מהר תיקים ואם יש לחץ עליהם? כן, יש לחץ עליהם. אני אגיד לכם גם מאיפה הלחץ בא: הלחץ בא ממשרד המשפטים. 80% מהתיקים בארץ זה עסקאות טיעון.

<יצחק הרצוג:>
את דרכת לו על היבלת עכשיו. את יכולה ללכת ולחזור בעוד שנה.
<היו"ר דוד רותם:>
כן, מצאת לך דוגמה.

<אילן רויטר:>
רק נאמר לוועדה שבמסגרת התיבה "התנהגות שופט" אנחנו מבררים היום תלונות על הפעלת לחץ לפשרה. אומרים שהשופט אמר: אם לא תסכים לפשרה לפי סעיף 79 (א) - - -

<יצחק הרצוג:>
אז זה התנהגות. למה זה "נהלי עבודתו"?

<היו"ר דוד רותם:>
זה אתם הולכים לבדוק מיוזמתכם? האם השופט לוחץ? אז אני אחשוב שאין לכם  - אני אכתוב שאתם לא יכולים לבדוק את נהלי עבודתו ואת ניהול המשפט על-ידו. לא אתן לכם לבדוק את זה.

<רונית זמיר:>
סליחה. אני אתן דוגמה יותר מוצלחת. יש לנו הרבה תלונות על עיכוב בפסיקת מזונות זמניים בבית משפט למשפחה - - -

<יצחק הרצוג:>
אני מכיר אפילו את אחד השופטים שאת מדבר עליהם, בהחלט. שנים וחודשים. ראוי לבדיקה.

<רונית זמיר:>
אנחנו רוצים לבדוק את ההיבט המערכתי שלו ולא רק היבט של שופט ספציפי.

<רחל ברקאי:>
אבל זה לא תפקידכם לבדוק את זה.

<יצחק הרצוג:>
אין למי לערער. אנשים אומרים שמחכים חודשים לפסק דין.

<היו"ר דוד רותם:>
סליחה, אתם תגידו לי תוך כמה זמן אני אתן מזונות זמניים? כן, אצלי זה נמשך. אז פעם בתקופה, נשיאת בית המשפט העליון מעבירה אליכם תלונות נגד שופטים שמתמשכים אצלם תיקים יותר מדי זמן. אני רואה את התלונות האלה: הם רוצים להתמנות מהשלום למחוזי או מהמחוזי לעליון. אני מקבל את התלונות והסטטיסטיקות.

<יצחק הרצוג:>
נעשה רגע סדר.

<רחל ברקאי:>
עניין מערכתי – זה תפקידו של נשיא בית משפט או נשיא בית משפט עליון או מנהל ביתי המשפט, זה לא תפקידה של הנציבות.

<יצחק הרצוג:>
יש לך שם שופט שלא נותן החלטות במזונות חודשים, זה נכון. יש מקרה כזה. מה הדרך להוריד לו פטיש על הראש?

<היו"ר דוד רותם:>
בוז'י, אני מודיע לך: זה קלאסי לפנייה לנשיא בית המשפט העליון, למנהל בתי המשפט ולחברי הוועדה  לבחירת שופטים. תביא לי שופטים כאלה – אני מדיח אותם.
<מיכל רובינשטיין:>
אני מודיעה לך שנטפל בזה. גם הנשיא וגם - - -
<יצחק הרצוג:>
הבעיה במילים "נהלי עבודתו" שזה כל-כך רחב שזה חופף לתחום של השיפוט שזה לא המטרה של הנציבות.

<היו"ר דוד רותם:>
אתם מבינים, שופט מוקד בבתי משפט מסוימים, כשמגיע אליו תובע עם 70 תיקים, הוא שואל את הנאשם: מה אתה אומר, דיברתם? האיש הזה לוחץ לפשרות ובתיקים פליליים – לעסקאות טיעון, הרבה מאוד. אני מוכן ללכת אתכם משופט מוקד אחד לשני.

<רונית זמיר:>
אנחנו חושבים שהמענה שקיים היום במערכת הוא לא מספיק - - -

<יצחק הרצוג:>
למה לא תחילי על זה את גדר "התנהגותו"? אני סומך על הנציב שיידע מה זה "התנהגותו".

<רונית זמיר:>
זה עניין שהוא מערכתי.

<יצחק הרצוג:>
אז אולי זה "תפקודו" ולא "נהלי עבודתו"?

<קריאות:>
- - -

<היו"ר דוד רותם:>
סליחה. אתם יכולים לבחון "התנהגותו", אני אוריד את "נהלי עבודתו".

<רחל ברקאי:>
לא על מערכת בתי המשפט. זה לא תפקידו של הנציב.

<יצחק הרצוג:>
אני חושב שב"התנהגותו" יש לך מספיק מרחב, זאת דעתנו.

<מיכל רובינשטיין:>
בוודאי. אם הוא לא נותן פסקי דין במועד – בסדר, תבדקו.

<יצחק הרצוג:>
זאת לא "התנהגות"?

<היו"ר דוד רותם:>
ל"התנהגות שופט" אני לא אתן לכם לבחון "נהלי עבודה". כן, פרץ.
<פרץ סגל:>
צריך לזכור שהחוק הזה הוא חוק שהתפתח – פעם שעברה אמרתי את הדברים האלה – למעשה, התפקיד של הנציב פה הוא לא רק תפקיד של נציב אלא ממלא את תפקיד מבקר המדינה. מבחינה זו, לראות אם המערכת עובדת - - -

<היו"ר דוד רותם:>
לכן אתם מתנגדים לאיסור הפרסום?

<פרץ סגל:>
לא אמרתי שאני מתנגד לאיסור הפרסום. שמעתי את ההצעה פה ואני חושב שיש בה איזון. אנחנו נבדוק אותה. לא אמרתי שאני מתנגד לעניין הזה. אני חושב שיש פה איזונים מסוימים שהוועדה דנה בהם בצדק ואנחנו נבדוק מה המשמעויות שלהם משום שלא על אתר אנחנו יכולים לבדוק את כל ההשלכות שיש לדבר הזה.

אבל צריך לזכור את התפיסה שעומדת ביסוד החוק: החוק נועד לתת כלים לידי האחראים על המערכת, בראש ובראשונה שר המשפטים שאחראי למערכת בתי המשפט, לנשיא שמופקד עליה. מי שיכול להביא את הכלים האל, הוא לא תמיד האדם הבודד שמתלונן. הנציבות נתקלת בהרבה מקרים. האם אני צריך להגיד לה: אנחנו שמים עליכם איזשהו מחסום מלבוא ולבדוק ולהגיד לשר ולנשיא - - -

<יצחק הרצוג:>
קח את פרשת בן עטר. זה אצלכם או שזה בהנהלה? יודעים מה היה. בסוף זה הסיפור של נהלי עבודה – אין שום סיפור אחר בנהלי עבודה.

<רונית זמיר:>
זה באמת הגיע אלינו.

<יצחק הרצוג:>
ומשם, לאן זה עבר? לנשיאה שהלכה ודיברה איתו כמה פעמים, נכון?

<רונית זמיר:>
הנשיאה העבירה את זה - - -
<אילן רויטר:>
אחרי הפטירה קיבלנו בקשת בירור של נשיאת בית המשפט העליון לברר את כל הנושא הזה.

<יצחק הרצוג:>
נו, אז מה רע? למה צריך - - -

<היו"ר דוד רותם:>
רבותי. אני כבר אומר לך, פרץ: "נהלי עבודתו" לא יהיה.

<יצחק הרצוג:>
זו התערבות בתהליך השיפוטי, זה לא סביר.

<פרץ סגל:>
רק תן לי לסיים את הדברים. בין היתר, בזמן שחוקקנו את החוק, היו שתי אפשרויות. האחת הייתה להציב את היחידה הזאת – כפי שהיה לפני כן – בהנהלת בתי המשפט או להוציא אותה בכלל ולהעביר אותה.

הפשרה שנתקבלה בשעתו על-ידי נשיא בית המשפט העליון ושר המשפטים הייתה להוציא את האחריות הזאת מהנהלת בתי המשפט ולא להעביר את זה למבקר המדינה ולנציב תלונות הציבור אלא להקים יחידה מיוחדת בתוך משרד המשפטים, תחת שר המשפטים, לצורך העניין הזה.

השאלה, לכן, היא האם הפונקציה היחידה היא רק בירור תלונות ספציפיות נגד התנהגות שופט או מעבר לכך, את התפקיד של מבקר המדינה לצורך עבודתו של שר המשפטים האחראי על המערכת. לכן ההצעה הזאת הייתה בהסכמה שלנו משום שחשבנו שזה בדיוק התפקיד של הנציב. לא צריך לחסום את עיניו ולהגיד לו: תתייחס רק לדבר הפרטני ואם אתה רואה בעיה כללית שעולה מתוך כך שהמערכת איננה עובדת כמו שצריך – אתה מנוע מלהגיד את הדבר הזה לשר.

<יצחק הרצוג:>
מה מטרת החוק? אתם כתבתם בדברי ההסבר - - -

<היו"ר דוד רותם:>
לא הבנתי. אתה רוצה שאני אכתוב לך עוד סעיף מפורש שהנציב הופך להיות גם יועצו של הנשיא ושל שר המשפטים לענייני נהלי מערכת המשפט? אין לי שום בעיה.

<פרץ סגל:>
לא ביקשנו את הדבר הזה.

<היו"ר דוד רותם:>
אתה בעצם אומר את זה רק בלשון אחרת.

<פרץ סגל:>
אני אומר שאם הוא נתקל באיזושהי בעיה בדרך התפקוד של המערכת – שתהיה לו הסמכות לבוא ולומר לשר ולנשיא: אליו הממצאים שלי.

<היו"ר דוד רותם:>
גם כאשר אתה תגיע למסקנה שיש פגמים במערכת – אתה יכול לפנות אל הנשיא ואל השר וני מניח שהם יטפלו בזה.

<פרץ סגל:>
אבל אין לו דרך לבדוק את זה כי אין לו סמכות לכך.

<היו"ר דוד רותם:>
מה זה לבדוק? אני רוצה להבין: מה זה "נהלי עבודה"? יש נשיא שאומר לשופטים שלו: רבותי, אני רוצה שתגמרו הרבה תיקים, תלחצו לפשרה. אז אתה רוצה שיבדקו את זה?

<פרץ סגל:>
אני אגיד לאדוני בדיוק. הזכירה חברתי, עורכת דין רונית זמיר, את הדוגמה של מזונות זמניים. חבר הכנסת הרצוג הזכיר דוגמה אחת. אבל אני יכול לומר, כעניין של מדיניות, יש התנגדות לכך שמזונות זמניים יקבע מועד לפסיקתם.

בפועל, מזונות זמניים אינם נפסקים במועד ולכן אנחנו סבורים שאם יש כשל של מזונות זמניים – ואני יכול לספר שבהשתלמות שופטים, אחד משופטי המשפחה הותיקים בארץ אמר לי: אין לי פטיש יותר טוב כדי להביא את הצדדים לוותר בעניינים שביניהם מאשר מזונות זמניים, או שאני אגדיל אותם או שאני אמנע אותם – אנחנו חושבים שזאת התנהלות לא נכונה של המערכת שרואה, בלשונו של אותו שופט - - -
<היו"ר דוד רותם:>
בקיצור, בלשונו של אותו שופט, אתה רוצה להתערב לו גם איך הוא ינהל את המשפטים ואיך הוא יפסוק.

<פרץ סגל:>
לבוא ולומר שבמזונות זמניים אין מגבלה של זמן – אני חושב שזה כשל מערכתי שצריכים שר המשפטים ונשיא בית המשט העליון לחשוב אם צריך להגביל את זה - - -

<יצחק הרצוג:>
אבל זה לא פניה של נשיא בית המשפט? אתה כותב בדברי ההסבר בפתיח: לרבות בדרך ניהול המשפט על-ידו על-פי בקשה של נשיא בית המשפט או בית הדין.

<פרץ סגל:>
אלה שני דברים שונים. כאשר מדובר על ניהול המשפט על-ידיד שופט ספציפי - - -

<יצחק הרצוג:>
את רוצה להרחיב את כל המטרה של הנציב - - -

<פרץ סגל:>
לכן אני אומר שאם מדובר על שופט ספציפי – באמת צריך להיות עם הנישא ועם השר. אבל כאשר מדובר על מציאות שנוהגת בכלל בתי המשפט או בחלק ניכר מבתי המשפט, אני חושב שאם הנציב רואה את הדברים האלה - - -

<קריאות:>
- - -

<היו"ר דוד רותם:>
רבותי. כן.

<ברק לייזר:>
בקצרה. לא יכול להיות שהשופט הבודד ייקח על עצמו את הביקורת אם הוא פועל במסגרת מדיניות מערכתית. ככל שהמדיניות המערכתית הזאת לא נראית למי מהנוכחים – יש דרכים לפנות לנשיאת בית המשפט העליון, למנהל בתי המשפט וגם לכנסת. אם יש איזה עיוות מסוים בהיבטי חקיקה – גם הכנסת יכולה לתת לזה מענה. 

<פרץ סגל:>
לא מדובר על שופט בודד.
<ברק לייזר:>
אבל בסוף הנציב נותן את ההחלטות שלו במסגרת תלונות ספציפיות על שופט בודד.

<אילן רויטר:>
כאן מציעים להרחיב את זזה. זאת ההצעה שהייתה גם מוסכמת עליכם.

<פרץ סגל:>
בכל הכבוד, זה היה מוסכם עליכם שהנושא הזה באחריות הנציב.

<מיכל רובינשטיין:>
נהלי עבודת השופט – ואם יש בעיה עם מזונות, ניתן לתקן את החוק.

<פרץ סגל:>
סליחה, אנחנו שנים לא מצליחים. אני אומר את זה מהמציאות.

<קריאות:>
 - - -

<היו"ר דוד רותם:>
רבותי, תודה. הסעיף הזה – איך אני כותב את פסק הדין שלי? איך אני גורר את התיק בזה שאני לוחץ עליך להגיע לפשרה?

<יצחק הרצוג:>
כששופטים גוררים תיקים – מי אמור לבקר?

<היו"ר דוד רותם:>
נשיא בית המשפט יכול לפנות לנציב ולבקש.

<יצחק הרצוג:>
אם שלח מתלונן לנשיא בית המשפט?

<היו"ר דוד רותם:>
אז נשיא בית המשפט יכתוב מכתב לנציב ויגיד: אדוני, תבדוק לי בבקשה, האיש מושך תיקים.

<יצחק הרצוג:>
עושים את זה?

<היו"ר דוד רותם:>
כן.

<יצחק הרצוג:>
אתם לא בודקים תלונות כאלה? אתם בודקים.

<מיכל רובינשטיין:>
בוודאי.

<יצחק הרצוג:>
על סחבת בניהול?

<אילן רויטר:>
בוודאי. רוב התלונות המוצדקות הן על עיכוב והתמשכות הליכים. בוודאי.

<יצחק הרצוג:>
אז מה הבעיה? לא חסרה לכם סמכות.

<אילן רויטר:>
אבל אנחנו לא רק רוצים לבדוק את המקרה הספציפי.

<יצחק הרצוג:>
תבוא ותגיד: אני רוצה להיות מבקר המדינה של מערכת המשפט. זה לא מופיע אפילו בדברי ההסבר.

<היו"ר דוד רותם:>
נכון. ואני גם לא אתן לכם את זה. הלאה.

<רות גורדין:>
התיקון הטכני לסעיף 17 הוא רק נובע מההגדרה החדשה של "התנהגות שופט. אנחנו עוברים לסעיף 19. גם בו יש בסעיף קטן (א) תיקון טכני הנובע מהתיקון להגדרת "התנהגות שופט". עוד תיקון, שהוא לא טכני, לסעיף קטן (ה): "אין בסעיף קטן זה כדי לגרוע מסמכות שר המשפטים ונשיא בית המשפט העליון לפי סעיף 13 (ב)".
למעשה, סעיף 19 עוסק בשלב של פתיחת הבירור ולעומתו, סעיף 13 (ב) שמוזכר כאן, עוסק בשלב שלאחר סיום הטיפול בתלונה. לכן כל מקרה אין בו כדי לגרוע מסעיף 13 (ב) שעוסק כולו בדרישה לקבל חומר. הוא היה מיותר כנראה.

<אילן רויטר:>
לכן זה מיותר.

<רות גורדין:>
אנחנו עוברים לסעיף 20, "דרכי הבירור ומשכו" – מבוקש שהנציב יוכל, לצורך הבירור, לקבל מכל גוף ולרבות דברים שנמסרו במסגרת הליך בבית משפט הדן בדלתיים סגורות. אנחנו הערנו הערה שאני מבינה שהיא מקובלת: לא רק דלתיים סגורות לפי 68 (ב) אלא גם (ג) ו-(ה).

התיקון הנוסף: עד היום היו סמכויות לנציב לפי חוק ועדות חקירה, סעיף 11, למעט פסקאות 1 ו-3 של סעיף קטן (ב), וכרגע מבוקש להרחיב ולתת סמכויות של ועדת חקירה לפי סעיפים 9 עד 11 לחוק.

<היו"ר דוד רותם:>
אני מבקש להוסיף פה עוד דבר: לעולם הנציב או מישהו מטעמו לא יפרסם, לא יעביר, כל מידע שהגיע על פי התוספת הזו.

<אילן רויטר:>
יש סעיף סודיות כללי.

<רונית זמיר:>
סעיף 13 (א).

<היו"ר דוד רותם:>
אבל אם אנחנו אומרים שאתה מעביר לנילון את כל הדברים האלה – מה שנאמר בדלתיים סגורות לא מועבר לאף אחד. ג אם הנציב מצא את התלונה מוצדקת.

<יצחק הרצוג:>
כלומר, הוא לא חייב להעביר לנילון.

<אילן רויטר:>
לפי הצעת אדוני, בתגובת שופט לתלונה על דלתיים סגורות אדוני מציע שלא נעביר לנילון?

<היו"ר דוד רותם:>
נכון.
<יצחק הרצוג:>
תעביר פרפראזה.

<היו"ר דוד רותם:>
תעבירו פרפראזה. מה שנאמר בדלתיים סגורות – לא יועבר לשום מקום.

<אילן רויטר:>
גם אם הנילון הוא בעל הדין? אני פשוט לא הבנתי את אדוני. אדוני הציע מקודם שאנחנו כן נעביר לנילון.

<היו"ר דוד רותם:>
כן.

<אילן רויטר:>
אדוני כעת אומר שבדלתיים סגורות, גם אם המתלונן הוא בעל דין בדלתיים הסגורות, לא נעביר לו?

<היו"ר דוד רותם:>
לא.

<אילן רויטר:>
זאת ההצעה של אדוני?

<היו"ר דוד רותם:>
 נכון.

<יצחק הרצוג:>
ולמה?

<היו"ר דוד רותם:>
כי אני לא מוכן. החשש שלי הוא: מה שנאמר בדלתיים סגורות הוא קבור מתחת לשני מטר בטון. לא יוצא בשום דרך שהיא.

<יצחק הרצוג:>
יש בזה משהו.

<היו"ר דוד רותם:>
אני חושש מזה.

<יצחק הרצוג:>
בסדר. מקובל.

<רחל ברקאי:>
זה לפעמים תיקים של קטינים וההורים - - -

<פרץ סגל:>
המשמעות היא שכל תיקי בית משפט למשפחה - - -

<היו"ר דוד רותם:>
אני יודע מה המשמעות. כן.

<דב אבן אור:>
אבל כל החוק לנוער, אדוני, מתקיים בדלתיים סגורות אז אף פעם אי אפשר להגיש תלונה נגד שופט.
<היו"ר דוד רותם:>
אז תגיש תלונה וזה לא יפורסם ולא תקבל על זה שום פרפראזה. זה הכול.

<משה גורליק:>
זה יהיה רק על דעת צד אחד?

<היו"ר דוד רותם:>
לא ייצא החוצה.

<יצחק הרצוג:>
אבל פרפראזה שאומרת בלי לפרט מה נאמר, איך אתה עושה את זה? בכל זאת, זה מערכת משפט של נוער שהיא לא פחות בעייתית מכל מעכת אחרת.

<היו"ר דוד רותם:>
היא לא בעייתית בכלל. אף מערכת לא בעייתית. אם הדברים נאמרו בדלתיים סגורות – למה קבעו שזה יהיה בדלתיים סגורות? 

<דב אבן אור:>
זה לקטינים, לא בגלל - - -

<היו"ר דוד רותם:>
לא נתתי לך עכשיו רשות דיבור, עם כל הכבוד.

יש דברים שהם סגורים וכאשר משפט נערך בדלתיים סגורות – לא אכפת לי אם זה נוער, משפחה, שום דבר, זה יישאר קבור שם.

<יצחק הרצוג:>
אבל רוב המשפטים שם הם בדלתיים סגורות.

<היו"ר דוד רותם:>
הכול זה בדלתיים סגורות. אז מה אתה רוצה? אני לא מבין. אתה רוצה שזה יצא החוצה? הרי זה יתפרסם אחר כך בעיתון.

<יצחק הרצוג:>
אז הוא יענה לו בפרפראזה שלא חושפת - - -

<היו"ר דוד רותם:>
הוא יענה לו: הדברים שנאמרו בדלתיים סגורות, אני לא מגלה לך. הרי המתלונן היה שם אז הוא יודע מה נאמר שם, לא צריך לכתוב לו.

<יצחק הרצוג:>
אבל אתה רוצה שהנציב יידע.

<היו"ר דוד רותם:>
אתה תכתוב את זה לנציב, מה הבעיה? 

<רחל ברקאי:>
יש לפעמים אינטרסנטים שרוצים להוציא מידע החוצה בדרך של תלונה.

<היו"ר דוד רותם:>
בוז'י, זה אחר כך ילך לתקשורת. לא מעניין אותי שהוא מתלונן נגד השופט, החשש שלי זה שהוא מגלה את מה שהיה שם.
<פרץ סגל:>
מה שאפשר לעשות זה שהעובדה שזה היה בבירור לא תגרע מזה שזה היה בדלתיים סגורות. כלומר, תישאר אותה סנקציה של דלתיים סגורות. אבל אם שופט צעק או אמר דברים לא נאותים, זה לא קשור לעובדה של הדלתיים הסגורות, זאת ההתנהגות של השופט.
<היו"ר דוד רותם:>
אתה לא מבין. פרץ, אני מבין את מה שאתה רוצה. אני לא מוכן ששום דבר שנאמר לגבי הצדדים בדלתיים סגורות ייצא החוצה.

<פרץ סגל:>
אני מסכים. אני רק אומר - - -

<משה גורליק:>
אז בדלתיים סגורות יהיה מותר הכול.

<יצחק הרצוג:>
לא שנינו כלום. הוא מסייג את הלכת ורטהיימר בכל מה שקשור לדלתיים בגורות.

<מיכל רובינשטיין:>
אם אנחנו עוברים לסעיף 20 (ג). הוא לא במסגרת ההצעה אבל דיברנו על זכות השימוע - - -

<היו"ר דוד רותם:>
נגיע לזה תכף.

<רות גורדין:>
לפי חוק ועדות חקירה – אם אתם רוצים להסביר את התיקון שאתם מבקשים?

<אילן רויטר:>
זה כמו אצל המבקר. לטעמנו הייתה השמטה כשחוקקו את החוק הזה. לא מובן לנו למה דווקא הסמכויות האלה שיש בידי המבקר לא יהיו גם בידי הנציב. לכן רצינו, גם כדי ליצור הרמוניה חקיקתית, בסך הכול הסעיפים האלה נלקחו מחוק מבקר המדינה בזמנו.

לכן הצענו לבטל את ההשמטה הזאת שהייתה במקור ולהחזיר גם את סעיפי המשנה האלה בדיוק כפי שיש למבקר המדינה.

<פרץ סגל:>
יש את זה גם בחוקים אחרים. למשל, לרשם ההקדשות יש אותן סמכויות לפי סעיף 9 עד 11. זה הנוסח הכללי שבדרך כלל אנחנו מסמיכים בחקיקה כשאנחנו צריכים לתת למי שמבצע עבודה מנהלית את הסמכויות החקיקתיות. הנוסח הרגיל הוא סעיפים 9 עד 11. אני לא זוכר מה הייתה הסיבה שבשעתו שינינו מהנוסח הרגיל.

<רות גורדין:>
עכשיו התוספת המבוקשת לסעיף 20 (ג).
<מיכל רובינשטיין:>
סעיף 20 (ג): הסעיף היום אומר: "לצורך הבירור רשאי הנציב לשמוע את המתלונן, את השופט הנילון וכל אדם אחר אם ראה תועלת בדבר. סירב השופט הנילון למסור את דבריו בעל-פה, ימסרם בכתב ככל שיידרש".

התוספת המבוקשת עכשיו: "ביקש למסרם בעל-פה, יישמע על-ידי הנציב".

<אילן רויטר:>
אין לנו התנגדות לתוספת הזאת, היא על דעת הנציב.

<יצחק הרצוג:>
בסדר גמור. סביר וענייני.

<היו"ר דוד רותם:>
אין בעיה. נוסיף.

<רות גורדין:>
הגענו לתיקון המבוקש בסעיף 22 (ב)(1): בעוד שעד היום היו לנו תלונות על פי תקנות שאינן מוצדקות מתבקש כאן תיקום שמוסיף סעיף קטן (ב)(1): "סבר הנציב, בעקבות בירור תלונה, ואף שנמצא ליקוי בהתנהגות שופט, אין בכך כדי להצדיק קביעה כי התלונה מוצדקת, רשאי הנציב לקבוע כי הבירור מוצא בלא קביעה כי התלונה מוצדקת. קבע הנציב כאמור, יוגיע על כך בכתב למתלונן ולמי שמנוי בסעיף 19 (ד) לפי העניין, בצרוף החלטתו ורשאי הוא לפרט בהודעה כאמור את תמצית ממצאיו, כולם או חלקם".

<יצחק הרצוג:>
כמה תיקים כאלה, של תחום אפור כזה,  אתם מעריכים שיש?

<אילן רויטר:>
אנחנו כרגע שוקדים על הכנת הדוח ל-2011 ואין בידנו כרגע את הנתונים אבל יש בהחלט גם סוג כזה.
<יצחק הרצוג:>
אני בעד. מאוד הגיוני ומאוד סביר.

<היו"ר דוד רותם:>
מצוין. כאשר שופט בא ואומר: יש לי בעיות אחרות וזאת הסיבה, אז הוא לא מוצא אותו - - -

<יצחק הרצוג:>
נכון. הייתה טעות אנוש. הם בני אדם.

<מיכל רובינשטיין:>
אז הוא כותב: התלונה מוצתה.

<יצחק הרצוג:>
כן.

<היו"ר דוד רותם:>
נכון.

<אילן רויטר:>
הנוסח שהנציב נוקט הוא: בכך מוצא הברור. הוא מעיר את הערותיו ואומר שבכך מוצא הבירור.

<מיכל רובינשטיין:>
יש סיטואציות – אני אתן לכם דוגמה פעוטת ערך – פנתה מבקשת לקבל החלטה, לא קיבלה החלטה, זה לא הגיע לשופטת. בסופו של דבר השופטת נתנה החלטה. ההחלטה נעלמה ב"נט המשפט" והיא לא קיבלה. התלונה שלה נמצאה מוצדקת מבחינת המתלוננת. השופטת הגיבה, כמובן, שהיא נתתנה את ההחלטה ויש כאן איזה "באג" של המערכת. מבחינת המתלוננת, התלונה מוצדקת. אבל מבחינת השופט היא לא מוצדקת.

<היו"ר דוד רותם:>
היא לא מוצדקת. נכון. היא מוצתה.

<מיכל רובינשטיין:>
אבל לא כתוב ככה.

<היו"ר דוד רותם:>
אני מצטער. אני ראיתי יותר מתלונה אחת שאומרת - - -

<מיכל רובינשטיין:>
מבחינת המתלוננת – התלונה מוצדקת.

<היו"ר דוד רותם:>
לא, לא. הוא כותב: מצאתי כך וכך, הבירור מוצא. נקודה.

<יצחק הרצוג:>
מוצא זה לא אומר מוצדק.

<אילן רויטר:>
יש גם מוצדקות שאנחנו קוראים לה "כשל מערכתי". הנציב כותב, השופטת רובינשטיין: נתגלה כשל מערכתי שאינו רובץ לפתחו של השופט הספציפי. למשל, אם היה תיק שהתמשכו בו ההליכים שנים רבות ועבר ידיים של שופטים רבים. התיק הגיע לשופט האחרון שעליו הוגשה התלונה. אבל אצלו התיק נמצא חודש ימים.

אומר הנציב: בררתי את ההתנהלות, זה לא בסדר שהתיק עבר ידיים רבות אבל אינני יכול לקבוע שהתלונה מוצדקת ולהטיל את זה על שכמו של השופט האחרון, כי הוא היה רק בחודש-חודשיים האחרונים.

לכן הוא כותב: התלונה נמצאה מוצדקת מן ההיבט המערכתי. יש פה כשל מערכתי. אבל היא לא מוצדקת לגבי השופט האחרון. זה כבר מודגש היום, זה כבר קיים היום. אם יש כשל מערכתי אז אנחנו אומרים את זה.

<היו"ר דוד רותם:>
תודה רבה רבותי. בשעה 11:00 יש לי ישיבה אחרת. תודה רבה.אני מודיע לכם, בישיבה הבאה אנחנו לא חוזרים אחורה. מה שדנו בו – גמרנו איתו.
<אילן רויטר:>
יש הצעה של אדוני לעניין המנגנון.
<היו"ר דוד רותם:>
כן. זה נוסח.

<יצחק הרצוג:>
מתי נראה נוסח סופי?

<אילן רויטר:>
אנחנו מבקשים לראות נוסח ולהתייחס אליו.

<היו"ר דוד רותם:>
יהיה נוסח, כן. תודה רבה.

<הישיבה ננעלה בשעה 11:00.>
